‘Perang akhir Ramadan’ Syamsul Yusof, Puteri Sarah, saling tuduh-menuduh
Oleh MOHAMMAD SHAHEMY AZMI

21 April 2023, 11:52 am
PETALING JAYA – Sehari menjelang Aidilfitri, perang rumah tangga antara pengarah Syamsul Yusof dengan isteri pertamanya, Puteri Sarah Liyana terus memanas apabila kedua-duanya saling membalas tuduhan dan membongkar sikap antara satu sama lain dalam media sosial.
Awal pagi hari ini, Syamsul menerusi hantaran yang dimuat naik dalam Instagram miliknya meminta Sarah untuk menerima takdir qada dan qadar bahawa suaminya (Syamsul) sudah pun berkahwin dua dan tidak menyimpan dendam sehingga memakan diri sendiri.
Pada masa sama, Syamsul turut meminta Sarah untuk fikir tentang masa depan anak-anak mereka dengan berpisah secara baik dan aman.
“Terimalah takdir suami kamu telah berkahwin (dengan Ira Kazar) Sarah. Janganlah berdendam kesumat hingga ke tahap ini. Nanti akan memakan diri dan anak-anak kita.
“Kita berdua ada kesilapan masing-masing. Fikirlah tentang masa depan anak-anak dengan berpisah secara baik dan aman,” tulisnya.
Dalam hantaran itu juga, pengarah filem Mat Kilau: Kebangkitan Pahlawan itu turut menyentuh tentang tuntutan nusyuz yang difailkannya terhadap Sarah apabila mendakwa mempunyai bukti wanita itu menjalinkan hubungan dengan seorang lelaki berstatus suami orang sejak awal perkahwinan mereka lagi.

Membalas kembali kenyataan dibuat Syamsul yang mendakwa dia menjalinkan hubungan sulit dengan lelaki lain, Sarah, 38, meminta suaminya itu menyertakan tuduhan berserta bukti.
“Jangan cakap sahaja. Bukti mana? Tuduhan nusyuz 44 muka surat, satu bukti pun tiada.
“Siapa yang gunakan mama dan papa (Datin Patimah dan Datuk Yusof) untuk meraih simpati? Dua tahun tinggal bersama dan mereka menjadi saksi segalanya.
“Tak hairanlah ‘kaki spin’ macam ini kalau bapa sendiri pun dah kena sekat (block) empat tahun. Tak balik raya pun dah empat tahun. Cukuplah sandiwara awak,” katanya.
Menjawab tentang kenyataan ‘bercerai secara baik’ yang dipinta oleh Syamsul, Sarah memberitahu sejak daripada awal lagi dia telah meminta untuk dilepaskan secara baik, namun suaminya itu sendiri yang enggan melafazkan talak.
“Sejuta kali awak cakap berpisah secara baik tapi sampai mahkamah tak lafaz juga. Banyak kali peguam minta hakam untuk wakil awak namun ada sahaja nak bantah,” ujarnya.
Tambahnya Sarah lagi, dia enggan bersemuka seperti didakwa Syamsul kerana mendakwa suaminya itu suka memutar belit apabila berbicara.
“Selama ini saya enggan berjumpa dan minta bercakap dengan peguam sebab tahu awak kaki putar belit cerita.
“Bila suruh rakam perjumpaan, mati-matian tak bagi. Satu dunia tahu awak ‘kaki spin’ (putar belit),” jelasnya.
Dalam perkongsian sama, Sarah turut mendedahkan perbualan WhatsApp bersama Syamsul yang meminta mereka berjumpa sebelum pengarah itu memfailkan kes nusyuz.
Pendedahan tersebut sebagai bukti bagi menyangkal kenyataan Syamsul yang mendakwa Puteri Sarah hanya bersetuju bertemu dengannya selepas dia memfailkan nusyuz kerana isterinya itu risau terdapat bukti kononnya dia mempunyai hubungan sulit dengan lelaki berstatus suami orang.
Pada 18 April lalu, kes penceraian Syamsul dan Puteri Sarah yang dijangka menemui titik noktah berakhir dengan jalan buntu apabila pengarah itu menarik balik keputusan melafazkan cerai selepas pasangan itu mencapai kata sepakat untuk bercerai.
Syamsul enggan melepaskan isteri pertamanya itu kerana Puteri Sarah didakwa menambah beberapa terma dalam perjanjian penceraian mereka termasuk isu nafkah dan kes terhadap madunya, Ira Kazar.
Untuk rekod, Syamsul dan Puteri Sarah bernikah pada 8 Mac 2014 dan mereka dikurniakan sepasang cahaya mata iaitu Syaikhul Islam, 6 dan Sumayyah, 5 tahun.
Pada 6 Januari lalu, Syamsul membuat kejutan mengumumkan dia sudah bernikah dua dengan Ira Kazar di Thailand. – KOSMO! ONLINE


Penumpang menjerit dalam pesawat kerana rimas bunyi tangisan bayi
Oleh KOSMO!

21 April 2023, 12:00 pm
ORLANDO, FLORIDA – Seorang penumpang pesawat Southwest Airlines mengamuk dan menjerit ke arah kru kabin selepas berasa terganggu dengan bunyi tangisan bayi ketika penerbangan, lapor akhbar Metro UK semalam.
Berdasarkan klip video yang dikongsikan di laman TikTok, penumpang lelaki itu dilihat menjerit di dalam pesawat yang dalam perjalanan ke Orlando, Florida kerana tangisan bayi dikatakan mengganggu dia tidur.
“Bayi itu telah menangis selama 40 minit. Sila tenangkan bayi itu. Saya sedang tidur. Anda mahu saya menjerit?” katanya.
Seorang kru kabin kemudian didengari meminta lelaki berkenaan agar berhenti menjerit dan kemudian dibalas dengan berkata: “Bayi itu juga perlu berhenti menjerit.”
Apabila kru penerbangan menjawab bahawa situasi itu berbeza antara bayi dan lelaki dewasa, penumpang tersebut berkata: “Adakah dia (bayi) membayar lebih mahal untuk menjerit (menangis)?”
Menurut pengguna TikTok tersebut, sejurus tiba di Orlando, penumpang berkenaan enggan turun dari pesawat sebelum dia dikelilingi oleh pihak berkuasa termasuk pegawai polis.

“Dia cuba menegaskan bahawa dia mempunyai hak untuk menjerit kerana terdapat dua orang dewasa (ibu bapa bayi) bersama seorang bayi yang menangis dan dia tidak seharusnya diganggu,” demikian menurut keterangan pada klip itu.
Lelaki tersebut kemudian diiring keluar ke lapangan terbang oleh polis namun tidak dijelaskan sama ada dia didakwa atas apa-apa kesalahan. – Agensi


Muhammadiyah Indonesia sambut 1 Syawal hari ini
Oleh KOSMO!

21 April 2023, 10:44 am
BEKASI  – Anggota pertubuhan Islam Muhammadiyah mengerjakan solat sunat Hari Raya Aidilfitri di pekarangan pusat beli-belah Bekasi Cyber Park, wilayah Jawa Barat pagi ini, lapor portal berita berita Kompas.
Berdasarkan penelitian Kompas, ribuan jemaah tiba ke sekitar parkir pusat beli-belah tersebut sejak pukul 5.30 pagi (waktu  tempatan).
Barisan jemaah melimpah sehingga ke kawasan Jalan Ahmad Yani, namun ia tidak  mengganggu lalu lintas.
Puluhan anggota gabungan tentera dan polis serta agensi perhubungan daerah mengawal sekitar pusat beli-belah itu bagi memastikan solat  sunat Aidilfitri berjalan dengan lancar.
Sebelum ini, Pimpinan Pusat Muhammadiyah menetapkan bahawa Hari Raya Aidilfitri tahun ini jatuh pada hari ini berbanding dengan tetapan pemerintah iaitu esok. – Agensi


Pasar awam Larkin ‘cekik darah’ – KPDN
Oleh Marlia Zakaria dan KHAIRUL MOHD. ALI

21 April 2023, 11:51 am
JOHOR BAHRU – Segelintir peniaga daging yang beroperasi di Pasar Awam Larkin Sentral di sini, didapati menjual barangan berkenaan pada harga melebihi harga kawalan maksimum ditetapkan kerajaan sempena Aidilfitri.
Menteri Perdagangan Dalam Negeri dan Kos Sara Hidup (KPDN), Datuk Seri Salahuddin Ayub berkata, perkara itu dikesan pihaknya menerusi tinjauan yang dilakukan secara mengejut di pasar berkenaan, pagi ini.
Sehubungan itu, beliau memberi jaminan penguatkuasaan tegas akan diambil terhadap peniaga yang didapati melakukan kesalahan tersebut.
“Kita dapat banyak aduan tentang harga tidak berpatutan, mungkin faktor ramai warga asing (Singapura) berbelanja di sini, di kawasan sempadan antarabangsa, peniaga juga sudah terbiasa menjual kepada warga asing.
“Setelah saya tinjau sendiri, memang ada gerai menjual daging import tidak ikut skim harga maksimum ditetapkan. Harga ditetapkan pada RM20 sekilogram, namun mereka menjual pada harga RM24 sekilogram, ini sangat saya kesalkan.
“Tinjauan yang dibuat di kawasan lain sebelum ini mendapati peniaga boleh menjual mengikut harga kawalan, mungkin faktor lokasi berjauhan dengan sempadan, tetapi di Larkin ini, memang KPDN akan ambil perhatian serius sebab ia kawasan tumpuan warga asing berbelanja,” katanya.

Beliau berkata demikian kepada pemberita selepas melakukan tinjauan mengejut ke Pasar Awam Larkin Sentral, di sini hari ini bagi meninjau harga barangan sempena Aidilfitri.
Beliau turut meluangkan masa lebih daripada 30 minit dengan berkunjung ke gerai-gerai di pasar berkenaan.
Tambah Salahuddin, sekiranya tindakan tersebut dibiarkan berlarutan, warganegara tempatan yang berbelanja di kawasan itu akan menjadi mangsa.
Dalam pada itu, pihaknya turut mengakui ayam segar yang dijual di pasar-pasar awam ketika ini bersaiz lebih kecil berbanding saiz kebiasaannya pada waktu luar musim perayaan.
“Tinjauan ayam segar mendapati saiznya agak kecil berbanding biasa, mungkin kerana berlaku permintaan tinggi dalam tempoh beberapa hari ini, namun peniaga masih mematuhi harga kawalan ditetapkan iaitu RM9.40 sekilogram, cuma isu cas pemotongan ayam kita akan cuba selesaikan,” ujarnya.
Salahuddin yang merupakan Ahli Parlimen Pulai turut memberitahu, tinjauan dilakukan pihaknya beberapa hari ini mendapati tiada sebarang pembelian panik yang dilakukan sempena sambutan Aidilfitri tahun ini.- KOSMO! ONLINE


Kemas rumah kayu 66 tahun sambut kepulangan 50 ahli keluarga
Oleh SYED AZLAN SAYED HIZAR

21 April 2023, 10:46 am
KANGAR – Seorang guru teruja mengemas rumah kayu warisan berusia 66 tahun bagi menyambut kehadiran 50 ahli keluarganya di Kampung Abi Tengah, di sini hari ini.
Menurut Laksamana Saad, 46, rumah warisan itu adalah peninggalan datuknya dan dia adalah generasi ketiga yang menjaga rumah kayu tersebut.
“Tiada lagi waris tinggal di rumah ini, namun saya yang tinggal bersebelahan akan membersihkan rumah yang akan menjadi tempat ahli keluarga di Kuala Lumpur, Johor dan Kedah berkumpul.
“Kebiasaannya, waris-waris datuk saya, Mahamood Ismail, akan datang berkumpul pada waktu siang pada Hari Raya Aidilfitri pertama,” katanya ketika ditemui, di sini hari ini.
Tambahnya, dia bersama isteri dan empat anaknya akan membersihkan dan menyusun koleksi lama di rumah pusaka itu yang akan menjadi lokasi penggambaran ahli keluarga besar datuknya itu.
Menurut guru Bahasa Melayu Sekolah Kebangsaan (SK) Panggas itu, waris-waris yang hadir biasanya akan membawa bekalan makanan dan menjamu selera di bawah rumah kayu itu.

“Selain barang-barang tinggalan datuk, saya juga ada membeli dan mengumpul koleksi barangan antik untuk dihias di dalam rumah ini.
“Saya harap tradisi berhimpun yang diamalkan sejak datuk saya masih hidup dapat dikekal pada masa depan dan hubungan silaturahim antara kami dalam keluarga besar akan bertambah erat,” jelasnya.
Tambahnya, rumah kayu lebih separuh abad itu turut diziarahi saudara-mara jauh dari Bangkok, Thailand kerana susur galurnya ada terkait keluarga dari negara Gajah Putih itu. – KOSMO! ONLINE


Motosikal rempuh bumbung rumah penduduk
Oleh KOSMO!

22 April 2023, 7:00 pm
JAKARTA – Seorang penunggang motosikal terbabas di jalan berbukit sebelum merempuh bumbung sebuah rumah dalam kemalangan di Jawa Tengah, Indonesia ketika orang ramai pulang ke kampung halaman sempena Hari Raya Aidilfitri, lapor laman berita Liputan 6 semalam.
Menerusi video kejadian yang dimuat naik dalam akaun Facebook @Ranie pop fm Tegal, sekumpulan penduduk kampung kelihatan mengerumuni sebuah rumah di tepi jalan.
Perakam menjelaskan bahawa bumbung rumah itu berlubang kerana dihempap sebuah motosikal, sebelum menunjukkan jalan curam di hadapan rumah berkenaan.
Penunggang motosikal itu dikatakan hilang kawalan ketika menuruni curam sebelum melanggar atap genting rumah penduduk sehingga rosak.
Video kemudian memaparkan situasi di dalam rumah yang berselerak. Motosikal itu jatuh tepat di atas dapur rumah berkenaan dan mengakibatkan peralatan memasak bersepah.
Motosikal itu dinaiki sepasang suami isteri bersama seorang anak mereka dengan pemandu tersebut cedera parah. Penghuni rumah tersebut turut cedera ketika kejadian. – Agensi


[VIDEO] Imam cedera dilanggar ketika pulang selepas solat sunat Aidilfitri
Oleh MUHAMMAD ZIKRI

22 April 2023, 9:09 pm
PONTIAN – Seorang imam muda mengalami kecederaan apabila dilanggar sebuah kenderaan utiliti sukan (SUV) dalam satu kejadian di Kampung Parit Haji Yusof, Benut, di sini pagi tadi.
Dalam kejadian pada pukul 10 pagi itu, mangsa, Zulkifli A. Ajis, 39, mendapat kecederaan pada bahagian muka dan menerima beberapa jahitan pada mulut.
Ketua Polis Daerah Pontian, Superintendan Mohammad Shofee Tayib berkata, kejadian berlaku ketika mangsa dalam perjalanan pulang ke rumahnya selepas selesai mengimamkan solat sunat Aidilfitri di sebuah surau kampung berkenaan.
“Ketika melintas jalan untuk ke rumahnya yang terletak berdekatan surau, mangsa telah dilanggar SUV jenis Toyota Fortuner yang dipandu seorang lelaki.
“Mangsa mengalami kecederaan pada bahagian muka serta masih tidak ingat tentang kejadian setelah dilanggar dan dikejarkan ke Klinik Merlong Rengit sebelum dirujuk ke Hospital Sultanah Nora Ismail, Batu Pahat,” katanya dalam satu kenyataan di sini hari ini.
Mohammad Shofee berkata, hasil siasatan awal mendapati pemandu SUV berkenaan dikatakan baharu keluar simpang empat di lokasi kejadian.

Katanya, semasa membelok dan meneruskan perjalanan, pemandu berkenaan mendakwa tidak perasan mangsa berada di tepi jalan berkenaan sebelum meneruskan perjalanan.
“Lelaki itu bagaimanapun tampil membuat laporan polis di Balai Polis Benut dan rakaman percakapan selain ujian air kencing telah diambil,”katanya.
Katanya, kes disiasat di bawah Seksyen 42 Akta Pengangkutan Jalan 1987 dan kes masih dalam siasatan polis.
Menurut beliau, punca kemalangan dipercayai pemandu Toyota Fortuner memandu dalam keadaan laju di kawasan kampung dan tidak perasan terdapat pejalan kaki di tepi kanan jalan.-KOSMO! ONLINE

View this post on Instagram

A post shared by Kosmo! Online | Akaun Rasmi (@kosmo_online)


Wanita maut kemalangan 2 kereta di Kesas
Oleh NURUL IZZATI ZAINI

22 April 2023, 10:20 pm
SHAH ALAM – Seorang wanita maut setelah kereta dipandunya terlibat dalam kemalangan dengan sebuah kereta jenis Proton Wira, di Kilometer (KM) 35 Lebuh raya Shah Alam (Kesas) arah pusat bandar ini, malam semalam.
Mangsa, Shamini Murugan, 27, yang memandu kereta jenis Honda City maut di tempat kejadian berhampiran susur Plaza Tol Seafield.
Pengarah Bomba Selangor, Morni Mamat berkata, seorang lagi mangsa terlibat, Hisheendran Thayal, 27, hanya mengalami cedera ringan.
Menurut beliau, pihaknya menerima panggilan pada pukul 11.34 malam  sebelum menggerakkan jentera dari Balai Bomba dan Penyelamat Subang Jaya ke lokasi kejadian.
“Setibanya di situ, terdapat kemalangan melibatkan dua buah kereta. Kesemua mangsa yang terlibat dikeluarkan oleh orang awam sebelum pihak bomba sampai.
“Dua orang mangsa hanya mengalami kecederaan ringan dan seorang mangsa wanita disahkan meninggal dunia oleh pihak pegawai Kementerian Kesihatan (KKM),” katanya dalam satu kenyataan hari ini.

Mangsa kemudian dibawa ke hospital berdekatan untuk tindakan lanjut. – KOSMO! ONLINE


Kuala Terengganu, Pasir Mas antara daerah panas hingga 37 darjah Celsius
Oleh KOSMO!

22 April 2023, 7:31 pm
KUALA LUMPUR – Jabatan Meteorologi Malaysia (MetMalaysia) mengeluarkan status cuaca panas tahap berjaga-jaga melibatkan enam kawasan di Semenanjung.
Menurut satu hantaran di Facebook, MetMalaysia memaklumkan kawasan tersebut ialah di Kuala Terengganu, Dungun, Jeli, Kuala Krai, Pasir Mas dan Tanah Merah.
Katanya, tahap berjaga-jaga ialah suhu maksimum harian mencecah 35 hingga 37 darjah Celcius sekurang-kurangnya selama tiga hari berturut-turut
“Sementara itu, terdapat satu kawasan di Sabah berada pada Tahap satu (Berjaga-Jaga) iaitu di Nabawan, Pedalaman.
“Selain itu, kawasan di Sarawak pula kini di dalam pemantauan,” katanya di sini hari ini. – KOSMO! ONLINE


Hujan lebat, trafik sesak di jalan utama
Oleh KOSMO!

22 April 2023, 6:50 pm
PETALING JAYA – Keadaan trafik kelihatan perlahan dan sesak ekoran penambahan kereta dan hujan lebat di kebanyakan kawasan di Kuala Lumpur dan Selangor, petang ini.
Menerusi hantaran di Facebook Lembaga Lebuhraya Malaysia, di Kuala Lumpur – Karak @ E8, trafik perlahan arah Timur dari Jalan Lingkaran Tengah 2 (MRR2) ke Hentian Rehat Gombak.
“Di Lebuh Raya Duta–Ulu Klang (DUKE), trafik perlahan dari Bandar Dalam ke Greenwood terus ke susur MRR2 (Sri Gombak).
Dalam pada itu, di Lebuhraya PLUS, trafik juga perlahan arah Utara dari Kulai ke Sedenak dan arah Selatan dari Ainsdale ke Senawang.
Trafik turut kelihatan perlahan arah Utara dari Slim River ke Sungkai, arah Utara dari Tapah ke Gopeng dan Lebuhraya Utara Selatan Hubungan Tengah (Elite) arah Utara dari Putra Heights ke Seafield.
Kemalangan di KM 264.5 arah Selatan dari Terowong ke Ipoh (U) juga menyebabkan trafik perlahan kerana lorong kiri terhalang. – KOSMO! ONLINE


Isteri bersubahat penggal kepala suami
Oleh KOSMO!

22 April 2023, 9:00 pm
GHAZIABAD – Seorang wanita berusia 40 tahun dan kekasihnya ditahan semalam, dua bulan selepas mereka didakwa memukul suami wanita berkenaan hingga mati dan memenggal kepalanya, lapor portal berita The Times of India.
Mereka kemudian melempar mayat mangsa ke dalam sungai.
Polis berkata, Lal Devi yang menggunakan nama Babita, merancang pembunuhan itu selepas bertengkar dengan suaminya Rajesh , 58, berhubung harta yang ingin ditinggalkannya untuk anak tirinya.
Dia besubahat dengan Askhay Malik, 37, yang menyewa kediaman pasangan itu di Tronica City, Ghaziabad. Askhay juga merupakan kekasih gelapnya.
Polis berkata, mereka menyiasat kes itu apabila Babita memfailkan aduan orang hilang pada 21 Februari lalu.
Namun, anak perempuan tiri Rajesh, Deepika Aggarwal, 27, menyuarakan kecurigaan, malah turut mengesyaki penglibatan Babita dalam pembunuhan Rajesh.

Babita ialah isteri kedua Rajesh manakala isteri pertamanya meninggal dunia lima tahun lalu.
Selepas melakukan siasatan, polis menahan Malik, manakala Babita ditangkap semalam. – Agensi


Saiful Lizan lawat APMM Perak
Oleh LUQMAN RIDHWAN MOHAMED NOR

22 April 2023, 9:19 pm
LUMUT – Agensi Penguatkuasaan Maritim Malaysia (APMM) Perak hari ini menerima kunjungan pemangku Ketua Pengarah APMM, Laksamana Madya (M) Datuk Saiful Lizan Ibrahim di sini.
Pengarah Maritim Negeri Perak, Kepten Maritim Mohd. Hambali Ya’akup berkata, bertugas pada Aidilfitri bukanlah suatu perkara yang asing bagi anggota APMM bahkan mereka sentiasa bersiap siaga untuk menghadapi sebarang kes kecemasan di laut.
Justeru, katanya, kunjungan Saiful Lizan tersebut turut bertujuan bagi memastikan anggota yang bertugas dalam musim perayaan sentiasa bersiap siaga dan komited dengan tugas serta tanggungjawab yang diamanahkan.
“Tugas ini perlu digalas dengan ikhlas demi menjaga kepentingan serta kedaulatan negara.
“Kebiasaannya pada musim perayaan, pasukan APMM berdepan dengan pelbagai kes kecemasan di laut yang memerlukan tindakan pantas dan maklum balas segera terhadap sebarang aduan yang dilaporkan,” katanya dalam satu kenyataan di sini hari ini.
Mohd. Hambali berkata, lawatan Saiful Lizan juga turut dilakukan ke pejabat anggota bot APMM Perak di Kampung Acheh, Sitiawan.

“Laksamana Madya (M) Datuk Saiful Lizan Bot sempat meluangkan masa bertemu dan memberi kata-kata semangat kepada para anggota sebelum mereka memulakan operasi di laut ketika perayaan Aidilfitri,” katanya.
Tambah beliau, komuniti maritim diingatkan supaya peka terhadap cuaca dan sentiasa mengamalkan tatacara keselamatan di laut bagi mengelakkan insiden tidak diingini berlaku.
Bagi sebarang kejadian kecemasan, orang ramai diminta untuk menghubungi talian kecemasan MERS 999 atau menghubungi terus Pusat Operasi Maritim Negeri Perak di talian 05-6838737. – KOSMO! ONLINE


12 individu selamat setelah terperangkap kepala air
Oleh NURUL IZZATI ZAINI

22 April 2023, 8:14 pm
HULU SELANGOR – Seramai 12 individu berdepan detik cemas apabila terperangkap dalam kepala air ketika sedang mandi-manda di Sungai Sendat, di sini, petang tadi.
Pengarah Bomba Selangor, Morni Mamat berkata, pihaknya menerima panggilan pada pukul 3.39 petang sebelum menggerakkan jentera dari Balai Bomba dan Penyelamat Kuala Kubu Bharu ke lokasi kejadian.
“Setibanya di lokasi, terdapat 12 orang mangsa terperangkap didalam kepala air semasa menjalankan aktiviti mandi sungai di kawasan tersebut.
“Mangsa terdiri daripada dua kanak-kanak perempuan, seorang kanak-kanak lelaki, dua wanita dan tujuh lelaki dewasa warganegara berusia lingkungan dua hingga 50 tahun,” katanya dalam kenyataan hari ini.
Tambah Morni, kesemua mangsa dibawa ke kawasan selamat dan mereka dilaporkan tidak mengalami sebarang kecederaan. – KOSMO! ONLINE


Lelaki patah leher jatuh dari bumbung kereta
Oleh KOSMO!

22 April 2023, 8:00 pm
DURBAN – Seorang lelaki menemui ajal selepas terjatuh daripada bumbung kereta dan patah leher dalam kejadian di Afrika Selatan, lapor portal berita MailOnline semalam.
Video ngeri berdurasi 25 saat yang dirakam oleh seorang penumpang kereta lain itu menunjukkan mangsa berdiri di atas bumbung kereta jenis Volkswagen Polo di Durban.
Dia mendepakan tangannya ke langit tetapi selepas hanya lima saat, lelaki itu jatuh terlentang dan berguling beberapa kali. Mangsa meninggal dunia di tempat kejadian.
Kepala mangsa menghempap tanah manakala lehernya patah.
Tubuh lelaki itu terbaring tidak bergerak di atas jalan raya. Bunyi dentuman kedengaran apabila kepalanya terhantuk di jalan raya.
Bagaimanapun, Pejabat akhbar Perkhidmatan Polis Afrika Selatan berkata, pihaknya tidak menerima laporan berhubung insiden itu yang berlaku di hadapan Hotel Wellington, Durban, lewat minggu lalu. – Agensi


[VIDEO] Lelaki mengamuk lemang tak masak dikecam
Oleh KOSMO!

22 April 2023, 6:42 pm
KUALA LUMPUR – Tindakan seorang lelaki mengamuk di sebuah kedai menjual lemang gara-gara lemang yang dibelinya masih mentah menerima kecaman orang ramai.
Rakaman berdurasi 28 saat memaparkan kejadian itu turut tular di media sosial.
Menerusi rakaman itu, perakam video tersebut tidak berpuas hati apabila lemang yang dibeli masih mentah.
Keadaan menjadi tegang apabila perakam yang dipercayai pelanggan kedai tersebut melemparkan lemang mentah itu di atas meja peniaga tersebut.
Peniaga itu kemudian dilihat cuba memukul perakam menggunakan buluh lemang sebelum ditenangkan oleh individu lain.
Tinjauan di ruangan komen mendapati rata-rata pengguna mengecam tindakan perakam tersebut yang mencampak makanan sekali gus mencetuskan kemarahan peniaga berkenaan.

“Benda boleh bincang kau pergi campak lemang tu. Bagi elok-elok lemang tak masak, mesti dapat tukar sebenarnya,” kata Ngatish.
“Dulu aku pernah beli lemang mentah, jadi datang balik gerai bagitahu elok-elok pada penjual. Dia minta maaf, siap tukarkan yang baharu dan bagi percuma lagi sebatang. Penjual lemang bukan sengaja. Mereka tak kaya pun kalau menipu. Kita datang berbahasa, berbahasalah orang layan kita,” kongsi Indera.
“Zaman sekarang ramai yang terlalu cepat nak rakam dan ‘viralkan’,” kata Wan.
Sehingga kini, video tersebut telah ditonton lebih 90,000 kali. – KOSMO! ONLINE

Lemang tak masak….tapi boleh kot bincang elok-elok…. pic.twitter.com/ZrmXzIPXSf
— MYNEWSHUB (@mynewshub) April 22, 2023


Buang yang keruh ambil yang jernih – Zulin Aziz
Oleh NUR EMIRA SAIZALI

22 April 2023, 3:40 pm
PETALING JAYA – Pelakon Zulin Aziz membuatkan ramai menarik nafas lega selepas berkongsi menyambut Hari Raya Aidilfitri bersama suaminya, Farhan Norzaini hari ini.
Zulin atau nama penuhnya Farah Azleenda Abd. Aziz menerusi satu hantaran Instagram mengambil pendekatan tidak lagi mengimbau sebarang perkara buruk yang melanda rumah tangganya sebelum ini.
“Buang yang keruh, ambil yang jernih.
“Terima kasih mendoakan, selamat hari raya,” katanya.
Menerusi foto tersebut, Zulin dan suami saling mengenakan busana hari raya serba hitam.
Sementara itu, majoriti netizen dalam ruangan komen teruja melihat foto tersebut sekali, menzahir rasa syukur rumah tangga yang sebelum ini dilaporkan terlerai kini terjalin semula.

“Alhamdulillah semoga tabah harungi dugaan rumah tangga selepas ini.
“Sedangkan lidah lagikan tergigit, inikan pula suami isteri. Harap Zulin dan suami bermuafakat selalu selain saling lengkap melengkapi,” komen pengikut Instagram pelakon drama Penjara Janji berkenaan.
Sebelum ini, Zulin mengejutkan ramai apabila memberi bayangan sudah berpisah dengan suaminya.
Namun, hasil berkat doa keluarga dan orang ramai, Zulin mendedahkan hubungan yang terlerai kini bertaut semula menerusi satu entri Instagram dua hari lalu.
Zulin dan Farhan mendirikan rumah tangga di Masjid Negara, Kuala Lumpur pada 20 Februari tahun lalu. – KOSMO! ONLINE


Anwar, Azizah hadiri Majlis Santapan Hari Raya di Istana Negara
Oleh KOSMO!

22 April 2023, 5:30 pm
PETALING JAYA – Perdana Menteri menghadiri Majlis Santapan Hari Raya Aidilfitri di Istana Negara sebaik selesai solat sunat Aidilfitri, pagi tadi.
Menerusi hantaran di akaun Facebooknya, Anwar yang lengkap berpakaian baju melayu berwarna biru muda bersama isterinya, Datuk Seri Dr. Wan Azizah Wan Ismail kelihatan ceria menyapa tetamu yang hadir.
“Saya dan Azizah mengiringi Seri Paduka Baginda Yang di-Pertuan Agong Al-Sultan Abdullah Ri’ayatuddin Al-Mustafa Billah Shah dan Raja Permaisuri Agong Tunku Hajah Azizah Aminah Maimunah Iskandariah ke Dewan Santapan Utama bagi meluangkan masa beramah mesra bersama tetamu yang hadir.
“Majlis turut disertai Timbalan Perdana Menteri, Datuk Seri Ahmad Zahid Hamidi, Jemaah Menteri, para perwakilan asing, penjawat awam, dan pemimpin masyarakat,” katanya.
Pagi tadi, Anwar tiba di Masjid Negara pada pukul 8.05 pagi diikuti dengan ketibaan Seri Paduka Baginda bersama Raja Permaisuri Agong pada pukul 8.15 untuk menunaikan solat sunat Aidilfitri.
Masjid Negara mula dibanjiri para jemaah seawal pukul 7 pagi dengan anggaran 10,000 jemaah yang hadir memeriahkan pagi Syawal. – KOSMO! ONLINE


Amaran ribut petir hampir di seluruh negara
Oleh NUR HUDA MUSA

22 April 2023, 4:15 pm
KUALA LUMPUR – Jabatan Meteorologi Malaysia (MetMalaysia) mengeluarkan amaran ribut petir melibatkan 13 buah negeri pada petang ini.
MetMalaysia dalam satu hantaran di Facebook berkata, amaran tersebut dikeluarkan susulan ribut petir, hujan lebat dan angin kencang yang dijangka berlaku di seluruh negeri Perlis, Kedah, Wilayah Persekutuan Kuala Lumpur, Labuan, Melaka dan Johor sehingga pukul 6 petang nanti.
Turut diberikan amaran sama ialah beberapa daerah di, Pulau Pinang (Seberang Perai Utara, Seberang Perai Tengah dan Seberang Perai Selatan) dan Perak (Kerian, Larut, Matang Dan Selama, Hulu Perak, Kuala Kangsar, Kinta, Kampar, Batang Padang dan Muallim).
“Di Kelantan pula, amaran dikelurkan di daerah Gua Musang manakala di Terengganu pula melibatkan Hulu Terengganu.
“Selain itu, keadaan sama dijangka berkaku di Pahang iaitu di Tanah Tinggi Cameron, Lipis, Raub, Jerantut, Bentong dan Rompin,” katanya di sini hari ini.
Tambah kenyataan itu, amaran ribut petir itu juga dikeluarkan bagi beberapa daerah di Selangor iaitu Kuala Selangor, Hulu Selangor, Klang, Gombak dan Petaling.

“Hujan lebat juga dijangka berlaku di Sarawak melibatkan daerah Miri (Miri dan Marudi) dan Limbang.
“Sementara itu di Sabah, daerah dikenakan amaran ribut petir ialah di Pedalaman (Sipitang, Kuala Penyu, Beaufort dan Tambunan) dan Pantai Barat (Papar, Putatan, Penampang, Kota Kinabalu dan Tuaran),” ujarnya.- KOSMO! ONLINE


Polis Thailand banteras aktiviti seludup petrol dari Malaysia
Oleh KOSMO!

22 April 2023, 4:00 pm
BANGKOK – Pusat Pembanterasan Jenayah Bahan Api Polis Diraja Thailand (RTP) mengumumkan penahanan dua anggota sindiket jenayah yang dikenali sebagai Jae Fang di Hat Yai, Thailand, lapor portal berita Thaiger semalam.
Kumpulan itu didakwa menyeludup petrol dari Malaysia dan menjualnya semula di wilayah Songkhla, Satun dan Narathiwat, Selatan Thai.
Suspek, Nee Usman dan Eeb Madyusoh ditahan semasa memindahkan petrol antara lori dan trak pikap yang diubah suai di sebuah gudang di kawasan Thung Lung daerah Hat Yai, kira-kira 30 kilometer dari pusat pemeriksaan imigresen.
Pihak berkuasa merampas dua trak pikap Toyota yang membawa sekurang-kurangnya 2,000 liter minyak.
Timbalan Ketua Polis Thailand, Jeneral Surachate Hakparn yang juga pemangku pengarah Pusat Pembanterasan Jenayah Bahan Api berkata, sindiket Jae Fang telah mengendalikan perniagaan petrol haram selama sekurang-kurangnya sedekad.
Menurutnya, kumpulan itu membeli petrol seludup daripada bot yang beroperasi di Teluk dan Laut Andaman. Selain itu, mereka juga menggunakan lori diubah suai yang dipasang tangki minyak besar dan mampu menyimpan sehingga 1,000 liter setiap satu.

Lori-lori diubah suai itu dilaporkan memasuki Malaysia sekurang-kurangnya sepuluh kali sehari untuk mengisi semula tangki mereka sebelum menyeberangi sempadan kembali ke Thailand.
Petrol seludup itu kemudiannya disimpan di gudang sindiket, di mana kedua-dua suspek ditahan sebelum dipindahkan ke trak yang diletakkan berhampiran dalam hutan yang terletak di mukim Tha Phong.
Harga petrol di Malaysia jauh lebih murah berbanding Thailand. –  Agensi


Agensi pelancongan dirompak perompak, polis
Oleh KOSMO!

22 April 2023, 6:00 pm
BUENOS AIRES – Sebuah agensi pelancongan di Argentina mengalami nasib malang apabila dirompak dua kali dalam masa satu hari oleh perompak dan kemudian, polis yang sepatutnya menangkap penjenayah, lapor laman berita Oddity Central.
Dua perompak bersenjata memasuki pejabat sebuah agensi pelancongan di Buenos Aires dan melarikan wang berjumlah ratusan ribu peso bersama mereka.
Tiga aggota polis yang tiba kira-kira 10 minit selepas dihubungi mangsa kemudian menyoal siasat kakitangan berkenaan di lokasi rompakan sebelum mengejar penjenayah.
Ketika itulah salah seorang pekerja agensi itu menyedari sebuah beg hitam mengandungi wang berjumlah 4 juta peso (RM317,735) yang ditinggalkan oleh perompak itu tidak ditemui.
Rakaman sistem televisyen litar tertutup (CCTV) memaparkan salah seorang anggota polis berjalan keluar dari lokasi kejadian dengan membawa beg tersebut.
Selepas menghubungi balai polis, pemilik agensi itu diberitahu bahawa rekod prosedur yang disusun pegawai mereka tidak menyebut sebarang beg berisi wang.

Selepas memeriksa CCTV, seorang pendakwa raya menuntut agar tiga anggota polis tersebut ditahan. Mereka dilihat menuruni tangga bagunan agensi pelancongan itu walaupun terdapat lif.
Ketiga-tiga mereka ditahan di kemudahan berbeza minggu ini dan beg hitam berisi wang itu ditemui di salah sebuah rumah suspek. Mereka akan kekal ditahan sehingga siasatan selesai. – Agensi


Bilik simpanan kucing rumah TPM terbakar
Oleh NURUL IZZATI ZAINI

22 April 2023, 4:31 pm
KAJANG – Timbalan Perdana Menteri, Datuk Seri Ahmad Zahid Hamidi berdepan detik cemas apabila bilik simpanan kucing di rumahnya di Country Heights, di sini, terbakar, petang tadi.
Pengarah Bomba Selangor, Morni Mamat berkata, pihaknya menerima panggilan pada pukul 1.30 tengah hari sebelum menggerakkan jentera ke lokasi kejadian.
Menurutnya, jentera dari Balai Bomba dan Penyelamat (BBP) Kajang dan BPP Bangi digerakkan ke kawasan terbabit.
“Setibanya Komander Operasi Pegawai Bomba Kanan (PBK) II, Mohamad Hazrumi Halim di lokasi, terdapat kebakaran melibatkan sebuah rumah banglo dua tingkat bangunan kelas A.
“Bahagian bilik simpanan kucing berukuran seluas 400 kaki persegi terbakar sebanyak 15 peratus,” katanya dalam kenyataan hari ini.
Tambah Morni, api berjaya dipadamkan dan tiada mangsa terlibat dilaporkan. – KOSMO! ONLINE


Roberto Firmino hampir pasti sertai Barcelona
Oleh MEJA SUKAN KOSMO!

22 April 2023, 4:14 pm
LONDON – Penyerang sensasi Liverpool, Roberto Firmino dilaporkan sudah bersetuju secara lisan untuk menyertai kelab gergasi La Liga, Barcelona secara percuma apabila kontraknya berakhir pada Jun depan.
Sebagai rekod, Firmino yang telah bersama The Reds sejak tahun 2015 sedang mengharungi musim terakhir di Anfield selepas gagal mendapat tempat dalam kesebelasan utama musim ini.
Pemain antarabangsa Brazil itu dianggal sebagai salah seorang tunjang skuad Liverpool dibawah kendalian Jurgen Klopp apabila membantu pasukan itu menjuarai Liga Juara-Juara Eropah dan Liga Perdana Inggeris (EPL) sebelum ini.
Klopp sebelum ini dilaporkan sangat berminat untuk menawarkan kontrak lanjutan kepada Firmino tetapi pemain berusia 32 tahun itu dilihat mahu melebarkan karier ke tempat baharu.
Situasi ini disebabkan Firmino tidak lagi menjadi pilihan Klopp yang lebih gemar untuk menurunkan penyerang baharu Darwin Nunez atau Cody Gakpo selaku pemain No. 9 yang utama.
Firmino yang telah menjaringkan 109 gol dalam 360 penampilan bersama Liverpool dijangka membuat kemunculan terakhir pada aksi EPL bertemu Aston Villa pada 20 Mei depan. – AGENSI


[VIDEO] Jemaah surau baca takbir raya dalam lif
Oleh KOSMO!

22 April 2023, 5:22 pm
KUALA LUMPUR – Keterujaan sebuah keluarga menunggu ketibaan jemaah surau untuk membaca takbir raya di kediaman mereka terbantut apabila jemaah yang dinanti tidak kunjung tiba.
Bagaimanapun, berlaku satu kejadian lucu di sebalik kelewatan jemaah surau itu apabila mereka sebenarnya terperangkap di dalam lif.
Kejadian itu dikongsi seorang pengguna Twitter dikenali sebagai Rafiq, malam tadi.
“Tunggu orang surau datang rumah untuk takbir raya, tapi tak sampai-sampai.
“Rupa-rupanya ‘geng’ surau sangkut dalam lif. Takbir dalam liflah jawabnya. Dugaan,” katanya.
Rafiq turut berkongsi sebuah video memaparkan jemaah surau itu membaca takbir raya di dalam lif sambil diselamatkan oleh pasukan bomba di luar lif tersebut.

Tinjauan di ruang komen mendapati rata-rata pengguna geli hati dengan kejadian itu.
“Comelnya pak cik! Rasa kasihan pun ada, mesti panik dalam lif tu,” kata Pika.
“Blok rumah aku ni, patutlah lif tak boleh guna semalam,” kata Uzair.
“Nak gelak tapi kasihan pula. Tapi, kelakar!,” kata Hidayah.
Sementara itu, dalam ciapan berbeza Rafiq memaklumkan kesemua jemaah itu berjaya keluar daripada lif tersebut dan selamat tiba di kediamannya bagi membaca takbir raya. – KOSMO! ONLINE

Tunggu orang masjid datang rumah utk takbir raya, tapi tak sampai2. Rupa rupanya geng surau sangkut dlm lift. Takbir dlm lift la jawabnya 🤣 dugaan 🤣 pic.twitter.com/cXDGbsekHC
— Rafiq (@_RafiqIsmail) April 21, 2023


Wanita ‘histeria’ depan kapal enggan kekasih pulang ke kampung
Oleh KOSMO!

22 April 2023, 4:54 pm
JAKARTA – Sebuah klip video tular di media sosial Indonesia memaparkan situasi seorang  wanita menangis dan dalam keadaan histeria di hadapan sebuah kapal yang bersedia untuk berlayar di sebuah pelabuhan, lapor laman berita Suara.com.
Wanita itu melompat-lompat sehingga terjatuh ke atas asfalt sambil menjerit dan menangis di hadapan seorang lelaki.
Kejadian itu mendapat perhatian orang ramai di sekelilingnya.
Berdasarkan keterangan video, wanita itu didakwa menangis kerana kekasihnya pulang ke kampung halaman.
Video itu mendapat perhatian netizen di ruangan komen.
“Kita tidak pernah tahu sedalam mana perasaan seseorang, kita tidak pernah tahu betapa dia menyayangi teman lelakinya, kita tidak tahu apa masalah yang dia hadapi…jadi semangat untuk semua,” komen seorang netizen. – Agensi


Nad Zainal berbadan dua?
Oleh MOHAMMAD SHAHEMY AZMI

22 April 2023, 3:23 pm
PETALING JAYA – Sambutan Aidilfitri dramatis Nad Zainal menarik perhatian peminatnya dalam laman sosial.
Menerusi foto yang dikongsikan pelakon berusia 33, Nad melahirkan rasa teruja dan bersyukur apabila meraikan lebaran buat kali pertama berstatuskan isteri kepada aktor, Ungku Ismail.
“Syawal pertama,” kongsi Nad.
Menerusi foto yang dikongsikan pelakon Dendam Seorang Isteri itu dalam Instagram, Nad yang memakai baju kuning sedondon bersama suami dan dua anaknya kelihatan ceria meraikan Aidilfitri bersama keluarga.
Bagaimanapun, netizen lebih teruja apabila mendakwa Nad atau nama lengkapnya Farah Nadia Zainal Abidin kini sedang hamil apabila perutnya kelihatan berisi seolah-olah sedang berbadan dua.
“Eh! Kita nampak (baby bump),” komen seorang peminatnya.

“Baby bump ke tu? Tahniah,” ucap seorang lagi peminatnya.
“Wah! Saya boleh nampak (perut Nad),” tegur seorang pengguna Instagram teruja.
Terdahulu Nad mengumumkan selamat mendirikan rumah tangga bersama Ungku pada 29 Januari. Pengumuman tersebut dibuat selepas hampir seminggu bernikah pada 23 Januari lalu.
Nad pada September tahun lalu mengejutkan ramai apabila mengakui sah bercerai dengan Muhammad Faliq Amiruddin yang dikahwini sejak 18 September 2015.
Sepanjang perkongsian hidup, mereka dikurniakan dua cahaya mata, Fahad Ibrahim, 7, dan Budi Kalsom, 2. – KOSMO! ONLINE


EPL: Arteta enggan kibar bendera putih
Oleh MEJA SUKAN KOSMO!

22 April 2023, 1:06 pm
LONDON – Pengurus Arsenal, Mikel Arteta masih enggan mengibarkan bendera putih selepas menyaksikan pasukannya sekali lagi keciciran mata apabila seri 3-3 bertemu Southampton pada aksi Liga Perdana Inggeris (EPL) awal pagi tadi.
Pada perlawanan di Stadium Emirates itu, skuad The Gunners bangkit daripada ketinggalan 1-3 untuk mengutip satu mata berharga hasil jaringan minit-minit akhir yang dilakukan oleh Martin Odergaard dan Bukayo Saka.
Menurut Arteta, barisan pemain telah memberikan seratus peratus di atas padang tetapi keputusan masih tidak memihak kepada pasukannya selepas merekodkan keputusan seri buat kali ketiga berturut-turut.
“Sejujurnya saya tidak gembira dengan keputusan ini. Barisan pemain telah menyusahkan diri sendiri apabila melakukan kesilapan mudah dengan membiarkan lawan mendahului 2-0 pada awal saingan.
“Namun, kita berjaya bangkit dua kali pada perlawanan kali ini dan karakter yang dipamerkan oleh pemain membuatkan saya semakin bangga dengan mereka.
“Cuma, apa yang boleh saya katakan ketika ini adalah kami tidak akan berhenti berjuang sehingga ke perlawanan terakhir liga nanti,” kata pengendali import dari Sepanyol itu.

Arsenal masih kekal mendahului carta EPL dengan 75 mata selepas mengharungi 32 perlawanan manakala Manchester City dikedudukan kedua dengan 70 mata. – AGENSI


[VIDEO] Khairy Jamaluddin tunjuk bakat main gitar dalam video raya
Oleh KOSMO!

22 April 2023, 2:23 pm
PETALING JAYA – Gelagat bekas Ketua Pemuda UMNO, Khairy Jamaluddin Abu Bakar bersama anak-anak dan isteri, Nori Abdullah bermain alat muzik menerusi video raya yang dimuat naik beliau menghiburkan orang ramai.
Rata-rata pengguna laman sosial menyifatkan beliau seorang yang serba boleh dan berbakat menerusi video raya, Ironwood x Cougiran iaitu kolaborasi bersama guru-guru bidang muzik di Ironwood.
“Hari raya tahunan dengan kolaborasi bersama guru-guru di Ironwood. Selamat hari raya, maaf zahir dan batin,” kata Khairy Jamaluddin menerusi Instagram beliau.
Berdasarkan video tersebut, mereka memakai pakaian sedondon warna merah menyanyikan dan memainkan lagu popular bertajuk Suasana Hari Raya dendangan oleh Almarhumah Sharifah Aini, tetapi dengan versi rancak dan rock.
Menjengah ke ruangan komen, ramai yang memuji serta meninggalkan komen positif terhadap video raya tersebut.
“Pening KJ ni, menteri boleh, juruhebah boleh, main muzik boleh. Jangan sampai lepas ni buat rancangan memasak pula nak ‘caras’ Khairul Aming,” komen izunorrama.

“Saya perasan yang KJ ini seorang yang berbakat,” kata monomaniacblue.
“Eh sejak bila Uncle KJ main gitar pula ni,” seloroh aqilnazminazmi.
Pada sambutan Syawal tahun lalu, Khairy Jamaluddin bersama keluarganya memakai pakaian sedondon warna kuning turut melakukan kolaborasi video raya dengan menyanyikan lagu Balik Kampung dendangan Almarhum Sudirman Arshad. – KOSMO! ONLINE

View this post on Instagram

A post shared by Khairy Jamaluddin (@khairykj)


Jersi legenda bola sepak England kekal misteri
Oleh KOSMO!

22 April 2023, 3:00 pm
LONDON – Jersi merah terkenal milik kapten bola sepak England, Bobby Moore adalah simbol kejayaan pasukan itu menjulang Piala Dunia pada tahun 1966 tetapi hilang dari simpanan keluarganya.
Menurut portal berita MailOnline semalam, misteri menyelubungi keberadaan jersi itu 57 tahun selepas mendiang menjulang trofi Piala Dunia, Jules Rimet di Wembley.
Kali terakhir bekas isterinya, Tina melihat jersi merah nombor 6 tersebut, ia berada di loteng rumah mereka.
Kejutan berlaku apabila jersi itu muncul di tangan pembeli persendirian yang tidak dikenali. Individu tersebut membelinya dalam satu acara lelongan pada harga dikatakan mencecah berjuta-juta pound sterling.
Dalam pada itu, isteri yang dikahwini Moore selama 24 tahun itu berkata: “Saya sangat suka untuk mendapatkan baju itu kembali ke tempat asalnya bersama saya, keluarga saya dan negara saya”.
Kali terakhir mereka melihat baju itu adalah beberapa dekad lalu.

Pada era 1970-an dan 1980-an, ia disimpan dan dilipat di dalam beg kulit di loteng rumah yang dikongsi Tina dan Bobby di Chigwell, Essex.
Anak perempuan mereka, Roberta masih ingat melihatnya ketika mereka naik ke loteng untuk mengambil hiasan Krismas.
Apabila Bobby meninggal dunia akibat kanser pada tahun 1992, anak perempuannya membawa trofi, pingat dan topi yang dihargainya ke rumahnya.
Namun, jersi merah yang terkenal itu bukanlah antara harta itu, mahupun jersi kuning Brazil yang ditukar Bobby dengan pesaingnya, Pele pada Piala Dunia 1970.
Selama bertahun-tahun selepas itu, Tina memburu jersi yang hilang itu.
Dia tidak tahu bagaimana ia hilang.
Kemudian pada tahun 2021 keluarga itu terkejut apabila dihubungi oleh Persatuan Bola Sepak Inggeris dan memberitahu: “Jersi bapa kamu telah ditemui .”
Lebih misteri, persatuan itu mendedahkan bahawa ia kini ‘di tangan pembeli persendirian’, kata Roberta. – Agensi


Ramai keluar beraya, trafik mulai perlahan di beberapa jalan utama
Oleh KOSMO!

22 April 2023, 1:02 pm
PETALING JAYA – Trafik di beberapa lebuh raya dan jalan utama di seluruh negara kelihatan mulai perlahan ekoran orang mula keluar beraya pada pertama Syawal.
Menerusi hantaran di Facebook Lembaga Lebuhraya Malaysia (LLM), trafik dari Rawang ke Sungai Buaya kelihatan perlahan ekoran kemalangan di KM 442.2 arah Utara.
“Trafik juga perlahan dari Greenwood ke Sri Gombak, arah Timur sebelum masuk Plaza Tol Gombak dan di KM 35.3 ke Terowong Genting Sempah.
“Trafik juga perlahan di Lebuh Raya Cheras – Kajang dari Markas Briged Tengah Pasukan Gerakan AM (PGA) ke pusat bandar,” katanya.
Selain itu, trafik dilaporkan perlahan dari arah utara (Plaza Tol Skudai ke Senai) dan arah selatan (Nilai ke Bandar Ainsdale dan Senawang ke Pedas Linggi).
Trafik turut perlahan di Senai ke Hentian Sebelah Kulai, Plaza Tol Kempas, Plaza Tol Skudai dan di Lebuh Raya Damansara-Puchong dari arah Puchong Indah ke Puchong Intan. – KOSMO! ONLINE


Imam terlupa takbir rakaat kedua, solat sunat Aidilfitri diulang kali kedua
Oleh HARIS FADILAH AHMAD

22 April 2023, 12:52 pm
JERANTUT – Gara-gara seorang imam terlupa takbir pada rakaat kedua, solat sunat Aidilfitri terpaksa diulang kali kedua di sebuah masjid di bandar Jerantut di sini hari ini.
Kejadian itu berlaku ketika solat sunat Aidilfitri bermula pada pukul 8.45 pagi dihadiri kira-kira 2,000 jemaah termasuk perantau yang pulang berhari raya di rumah keluarga masing-masing.
Pada rakaat pertama, imam berkenaan tidak berdepan masalah dan lancar menyebut takbir sebanyak tujuh kali, tetapi lain pula berlaku pada pada rakaat kedua.
Ketika masuk rakaat kedua, imam berkenaan bangun daripada sujud dan terus beliau membaca Fatihah serta ayat lazim dan ‘terlupa’ menyebut lima takbir yang sepatutnya dilakukan sebelum membaca surah Fatihah dan kemudiannya terus rukuk sehingga selesai solat.
Sejurus memberi salam, imam berkenaan terus bangun dan mengakui kekhilafannya pada rakaat kedua kerana tidak melengkapkan lima takbir ambil memohon para jemaah mengulangi solat sunat itu kali kedua pada pukul 8.55 pagi yang diimamkan oleh beliau sendiri.
Solat sunat Aidilfitri selesai dengan tertib dan nampak wajah imam berkenaan ceria, tetapi sedikit kekesalan.

Seorang jemaah,  Zulkifli Mahadi, 45, berkata dia berasa hairan apabila makmum di belakang imam tidak menyedarkan imam yang terlupa atau khilaf itu sekurang-kurangnya mengucapkan ‘subhanallah’.
“Kita (jemaah) di belakang agak terkejut apabila lima takbir tidak disebut dan tiba-tiba imam terus rukuk sehingga selesai solat sunat.
“Apapun, saya memuji sikap imam ini yang mengakui kekhilafannya dan mengajak jemaah terus solat sunat kali kedua,” katanya.
Seorang perantau, Azahari Ahmad, 56, berkata, seumur hidupnya ini pertama kali dia mengalami peristiwa tersebut ketika menunaikan solat sunat Aidilfitri dan beranggapan para jemaah lain pun berdepan pengalaman kali pertama.
“Pada hari mulia ini mungkin hal ini perkara yang kecil dan saya lihat keikhlasan imam berkenaan mengakui kekhilafannya melalui pembesar suara dan mahu diulang solat tersebut.
“Manusia tidak lari lari daripada kekhilafan. Pada hari yang mulia ini, kita bermaaf-maafan. Alhamdulillah, solat sunat kali kedua berjalan lancar dan imam mengetuai solat dengan yakin dan tawaduk terutamanya apabila tiba di rakaat kedua,” ujarnya. – KOSMO! ONLINE


Remaja maut, motosikal tak lepas potong kereta
Oleh AIMUNI TUAN LAH

22 April 2023, 2:54 pm
GUA MUSANG – Seorang remaja lelaki maut apabila motosikal yang ditunggangnya gagal memotong sebuah kereta sebelum bertembung dengan sebuah lagi motosikal di Jalan Chin Teck di sini, malam tadi.
Dalam kejadian pukul 11.30 malam itu, mangsa, Fakrul Nizam Tozi, 19, yang menunggang motosikal jenis Yamaha 135 LC meninggal dunia ketika menerima rawatan di Hospital Gua Musang di sini.
Ketua Polis Daerah Gua Musang, Superintendan Sik Choon Foo berkata, siasatan awal mendapati, mangsa dipercayai menunggang motosikal dari arah kawasan industri menghala ke Perumahan Chin Teck.
Menurutnya, semasa tiba di lokasi kejadian, mangsa dikatakan cuba memotong sebuah kereta sebelum bertembung dengan motosikal jenis Honda EX5 yang dinaiki oleh dua remaja perempuan dari arah bertentangan.
“Keadaan itu menyebabkan ketiga-tiga remaja terbabit cedera parah dan dibawa ke Hospital Gua Musang di sini untuk rawatan lanjut.
“Mangsa disahkan meninggal dunia di Hospital Gua Musang kira-kira pukul 12 tengah malam,” katanya dalam satu kenyataan hari ini.

Choon Foo memberitahu, kes disiasat di bawah Seksyen 41 (1) Akta Pengangkutan Jalan 1987 kerana memandu secara melulu sehingga menyebabkan kematian. – KOSMO! ONLINE


Putera Mahkota Arab Saudi tunai solat sunat Aidilfitri
Oleh KOSMO!

22 April 2023, 1:00 pm
MEKAH – Putera Mahkota dan Perdana Menteri Arab Saudi, Mohammed Bin Salman menunaikan solat sunat Aidilfitri di Masjidil Haram kota suci Mekah pada pagi semalam.
Baginda menunaikan solat hari raya dan mendengar khutbah yang disampaikan oleh imam dan khatib Masjidil Haram, Syeikh Saleh Bin Humaid bersama jemaah   lain.
Semasa khutbah Aidilfitri, Sheikh Saleh menyatakan, Arab Saudi di bawah pimpinan Penjaga Dua Masjid Suci, Raja Salman dan Putera Mohammed telah melakukan usaha yang tidak dapat ditandingi di masjid tersebut .
Selepas solat, Putera Mohammed bertemu dan menyambut putera raja, syeikh, ulama, dan pegawai tinggi dan orang awam.
Beliau turut bertemu dengan anggota tentera dan yang mengucapkan tahniah sempena Hari Raya Aidilfitri serta bersarapan bersama Putera Mahkota. – Agensi


Ayam kampung jadi rebutan Aidilfitri
Oleh ABDUL RAZAK IDRIS

22 April 2023, 1:12 pm
SHAH ALAM – Daging ayam kampung didapati kurang berlemak dan sihat berbanding ayam diternak menjadikannya rebutan sebagai juadah Aidilfitri.
Malah, tidak mustahil apabila seorang pengusaha mampu menjual sehingga 5,000 ekor sepanjang Syawal ini.
Menurut pengusahanya, Abul Azizi Abu Bakar, 45, berkata, kebiasaannya permintaan diterima antara 1,000 hingga 1,500 ekor dan ramai memilih ayam kampung disebabkan rasa dagingnya lebih manis walaupun lebih liat.
“Alhamdulillah, permintaan ayam kampung sentiasa ada sepanjang Aidilfitri meskipun harganya RM30 sekilogram berbanding ayam diternak komersial.
“Ayam kampung ini sering dijadikan juadah Aidilfitri sama ada dimasak rendang dan goreng,” katanya ketika ditemui di Pasar Moden Seksyen 6 hari ini.
Kata Abul Azizi, ladang ayam terletak di Puchong dekat sini diusahakan bersama rakannya Mohd. Faiz Abdul Rahman, 29, sejak tiga tahun lalu.

Tambahnya, banjir pada tahun 2021 lalu turut menyebabkan kerugian susulan beberapa kelengkapan reban musnah dan puluhan ayam musnah.
“Selain itu, ladang ayam ini pernah menghadapi serangan sampar ayam yang menyebabkan ratusan ayam mati.
“Pengajaran daripada peristiwa tersebut saya akan menyuntik vaksin kepada ayam yang sedang membesar selain memastikan pelanggan tidak masuk ke reban yang berpotensi menyebarkan penyakit,” ujarnya. – KOSMO! ONLINE


Serpihan roket SpaceX meletup hujani bandar di Texas
Oleh KOSMO!

22 April 2023, 2:00 pm
AUSTIN, TEXAS – Kegagalan pelancaran roket SpaceX di Texas kelmarin menyaksikan penduduk sebuah bandar di negeri berkenaan dihujani serpihan, lapor agensi berita United Press International (UPI).
Serpihan roket SpaceX jatuh di kawasan luas dan menimpa rumah penduduk di bandar Port Isabel. Kotoran berwarna coklat juga dilihat meliputi kawasan seluas beberapa kilometer.
Dua penduduk tempatan, Rob Nixon dan Sen Benito menyaksikan pelancaran itu dari Port Isabel. Mereka memberitahu stesen radio awam, Texas Public Radio bahawa impak letupan roket itu dirasai sejauh beberapa kilometer.
“Saya tidak menjangka untuk mengumpul serpihan hari ini (kelmarin). Gegaran dirasai di bilik darjah isteri saya sejauh 32 kilometer,” katanya.
Jurucakap Port Isabel, Valerie Bates memberitahu akhbar New York Times bahawa kebanyakan kawasan bandar itu dilitupi pasir tebal dan habuk.
“Ia benar-benar menakutkan,” kata seorang lagi saksi, Sharon Almaguer. Dia berada di rumah bersama ibunya yang berusia 80 tahun ketika kediaman mereka bergegar akibat letupan roket itu.

Bahagian Pengurusan Kecemasan Daerah Cameron mengesahkan bahawa serpihan itu adalah pasir dan tanah daripada pelancaran roket SpaceX. – Agensi


Puteri Sarah beraya dengan mentua, ramai sebak
Oleh NUR EMIRA SAIZALI

22 April 2023, 1:46 pm
PETALING JAYA – Foto sambutan Hari Raya Aidilfitri pelakon Puteri Sarah Liyana yang meraikan 1 Syawal bersama keluarga mentuanya, Datuk Yusof Haslam dan Datin Patimah Ismail mengundang sebak dalam kalangan netizen hari ini.
Menerusi beberapa perkongsian Instagram, pemilik nama penuh Puteri Sarah Liyana Megat Kamaruddin itu dilihat mengenakan pakaian sedondon berwarna hijau bersama dua anaknya, Syaikhul dan Sumayyah.
Paling membuatkan ramai sebak adalah foto bintang drama Melastik Ke Hatimu itu bersalaman dengan kedua-dua mentuanya.
Menerusi foto tersebut, Puteri Sarah dan Patimah yang saling berpegangan tangan dengan riak wajah sayu antara satu sama lain.
Rata-rata netizen berharap hubungan Puteri Sarah dengan keluarga mentuanya kekal dan tidak akan terkesan biarpun terhimpit kemelut rumah tangga ketika ini.
“Sebak pula lihat foto Puteri Sarah bersama  Yusof dan Patimah. Harap bukan yang terakhir.

“Datin dan Puteri Sarah menangis dalam foto terakhir, orang pula yang rasa sedih.
“Terbalik pula, sepatutnya Syamsul pulang tetapi menantu yang pulang beraya dengan mentua,” komen netizen.
Terdahulu, Puteri Sarah pernah memberitahu akan meraikan hari lebaran dengan keluarga mentua pada tahun ini.
Semalam, kemelut rumah tangga Puteri Sarah dan Syamsul memasuki episod baharu apabila kedua-duanya saling berbalah menerusi media sosial masing-masing.
Syamsul hari ini berharap isteri pertamanya itu membuang perasaan dendam dan tidak menggunakan media sosial untuk meraih simpati ramai.
Manakala Puteri Sarah pula mengakui menyesal mendirikan rumah tangga dengan pengarah Mat Kilau: Kebangkitan Pahlawan itu dalam masa sama berharap lelaki itu melepaskan tanggungjawab serta nafkah terhadap dua anak mereka.
Dia juga tanpa henti meminta Syamsul segera menceraikannya segera kerana mahu mencari bahagia dan melepaskan diri daripada semua kemelut yang melanda hidupnya ketika ini.
Pada 18 April lalu, kes perceraian Syamsul dan Puteri Sarah yang dijangka menemui noktah sebaliknya bertemu jalan buntu apabila pengarah itu menarik balik keputusan melafazkan cerai selepas mencapai kata sepakat untuk bercerai.
Syamsul enggan melepaskan isteri pertamanya kerana Puteri Sarah didakwa menukar dan menambah beberapa terma dalam perjanjian perceraian, termasuk isu jumlah nafkah dan kes saman terhadap keluarga Ira Kazar.
Syamsul dan Puteri Sarah bernikah pada 8 Mac 2014 dan mereka dikurniakan sepasang cahaya mata iaitu Syaikhul Islam, 6 dan Sumayyah, 5 tahun. – KOSMO! ONLINE


RSF setuju ‘genjatan senjata kemanusiaan’ 72 jam sempena Aidilfitri
Oleh KOSMO!

22 April 2023, 11:58 am
KHARTOUM, Sudan – Pasukan separa tentera, Rapid Support Forces (RSF) bersetuju mematuhi ‘genjatan senjata kemanusiaan’ selama 72 jam mulai pukul 6 petang (waktu tempatan) pada Jumaat, 21 April bertepatan dengan sambutan Hari Raya Aidilfitri, lapor laman berita Wion News.
Keputusan itu dibuat ketika Suruhanjaya Tinggi Pertubuhan Bangsa-Bangsa Bersatu bagi Pelarian (UNHCR) dan Program Makanan Sedunia (WFP) berkata, antara 10,000 hingga 20,000 penduduk telah melarikan diri dan mendapatkan perlindungan di negara jiran, Chad.
“Gencatan senjata ini bertepatan dengan Hari Raya Aidilfitri yang penuh keberkatan, membuka koridor kemanusiaan untuk memindahkan rakyat dan memberi mereka peluang untuk bersama keluarga,” demikian kenyataan RSF di laman Twitter.
Gencatan senjata itu dilaksanakan ketika ibu negara Sudan, Khartoum terus digemparkan dengan pengeboman dan tembakan semalam, lapor agensi berita Reuters.
“Pada masa ini, ketika rakyat sedang bersiap sedia untuk menyambut Hari Raya Aidilfitri, kawasan kejiranan Khartoum digegarkan oleh pengeboman dan bedilan  artileri dalam serangan yang menyasarkan kawasan perumahan,” kata RSF.
Pertempuran yang bermula hampir seminggu lalu antara tentera Sudan dan pasukan separa tentera mengakibatkan sekurang-kurangnya 350 orang terbunuh, demikian menurut laporan tersebut dengan angka korban bercanggah antara kedua-dua belah pihak. – Agensi


Agong, Raja Permaisuri solat raya di Masjid Negara
Oleh KOSMO!

22 April 2023, 11:38 am
KUALA LUMPUR – Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah hari ini berkenan menunaikan solat sunat Aidilfitri di Masjid Negara di sini.
Seri Paduka Baginda tiba di Masjid Negara sekitar pukul 8.15 pagi bersama Raja Permaisuri Agong, Tunku Azizah Aminah Maimunah Iskandariah.
Baginda yang lengkap berpakaian baju Melayu berwarna hijau muda diiringi oleh Perdana Menteri, Datuk Seri Anwar Ibrahim yang tiba pada pukul 8.05 pagi.
Selepas menunaikan solat sunat Aidilfitri, Al-Sultan Abdullah dan Perdana Menteri dijadual menuju ke Istana Negara bagi menghadiri santapan Aidilfitri.
Yang di-Pertuan Agong dan Raja Permaisuri Agong di Masjid Negara, Kuala Lumpur hari ini. – Foto Facebook rasmi Perdana Menteri
Turut kelihatan hadir, Menteri Dalam Negeri, Datuk Seri Saifudin Nasution dan Menteri Pelaburan, Perdagangan dan Industri, Tengku Datuk Seri Zafrul Tengku Abdul Aziz.
Masjid Negara mula dibanjiri lebih 10,000 para jemaah seawal pukul 7 pagi bagi memeriahkan pagi Syawal Pertama ini. – KOSMO! ONLINE


Lambaian terakhir sahabat sebelum pergi ‘dijemput’ Ilahi
Oleh KOSMO!

22 April 2023, 10:40 am
PETALING JAYA – Lambaian terakhir sahabat sekerja sebelum bercuti Aidilfitri menjadi kenangan  perpisahan, sebelum lelaki tersebut terlibat kemalangan maut dalam kejadian di Mersing kelmarin.
Menerusi video dimuat naik seorang pengguna TikTok dikenali sebagai Wan Aziantie, sahabat sekerjanya yang dipanggil Tuan Jebat atau nama sebenarnya Hairul Azhar Mohamad, 47, merupakan kakitangan di Mahkamah Kuala Terengganu.
“19 April hari terakhir Tuan Jebat bersama kami setelah dua tahun bertugas di Mahkamah Kuala Terengganu. Waktu ni rasa sayu sangat bila tuan lambai pada kami, berat rasa hati untuk berpisah
“Lambaian tuan pun seakan-akan tuan tahu ini adalah pertemuan terakhir bersama kami. ‘Thumb print’ terakhir tuan di Mahkamah Kuala Terengganu merupakan lambaian perpisahan tuan,” katanya menerusi penerangan video tersebut.
Anggota bomba melakukan usaha mengeluarkan pemandu Perodua Myvi yang tersepit dalam kemalangan di Jalan Mersing Batu 10, Mersing.
Wanita itu memberitahu, pada keesokan harinya mereka menerima panggilan yang memaklumkan Hairul Azhar terlibat dalam kemalangan.
“Tapi tak percaya sebab baru saja WhatsApp dengan kami. Bila nampak gambar kad pengenalan tuan, baru sedar memang itu adalah Tuan Jebat. Allahu tuan, tak sangka tuan dah tak ada.

“Selalunya tuan akan bagi tahu dah nak gerak balik dan minta doa supaya selamat sampai, tapi kali ni berbeza. Tuan ucap selamat tinggal pada kami,” ujarnya yang turut berkongsi mesej selamat tinggal dihantar Hairul Azhar pada ‘group’ WhatsApp mereka.
Dalam pada itu, wanita tersebut turut mendoakan sahabatnya yang pulang ke ‘negeri abadi’.
“Damai dan tenanglah kau di sana sahabat. Selamat jalan ke negeri abadi sahabatku Tuan Hairul Azhar atau Tuan Jebat. Kenangan bersama kami takkan pernah kami lupakan,” katanya.
Kelmarin, Kosmo! melaporkan seorang lelaki maut selepas Perodua Myvi dinaiki terlibat kemalangan dengan sebuah lori membawa barangan runcit di Jalan Mersing Batu 10.
Difahamkan, Hairul Azhar merupakan kakitangan Mahkamah Terengganu dalam perjalanan pulang ke Felda Simpang Waha, Kota Tinggi. – KOSMO! ONLINE


Aliran trafik lancar pada hari pertama Syawal
Oleh KOSMO!

22 April 2023, 10:15 am
PETALING JAYA – Keadaan trafik keseluruhannya masih lancar di kebanyakan lebuh raya utama pada hari pertama Aidilfitri.
Menerusi hantaran di Facebook Lembaga Lebuhraya Malaysia (LLM) setakat pukul 8.47 pagi tadi, trafik lancar di laluan utama Lebuh Raya Kuala Lumpur- Karak (KLK) @ E8.
“Situasi yang sama buat Lebuh Raya Pantai Timur 1 dan Lebuh Raya Pantai Timur 2 di mana trafik dilihat berjalan dengan lancar.
“Di bahagian Selatan, trafik di laluan utama Lebuh Raya Utara Selatan, Lebuh Raya Kajang Seremban, Lebuh Raya Senai-Desaru dan Lebuh Raya Seremban-Port Dickson masih dalam keadaan lancar termasuk lokasi di sekitar plaza tol,” katanya. – KOSMO! ONLINE


Sultan Selangor tunai solat Aidilfitri bersama 3,000 rakyat
Oleh ISKANDAR SHAH MOHAMED

22 April 2023, 9:45 am
SHAH ALAM – Sultan Selangor, Sultan Sharafuddin Idris Shah berkenan menunaikan solat sunat Aidilfitri bersama kira-kira 3,000 rakyat di Masjid Tengku Ampuan Jemaah, Bukit Jelutong di sini, hari ini.
Turut berangkat, Raja Muda Selangor, Tengku Amir Shah dan disambut Menteri Besar Selangor, Datuk Seri Amirudin Shari.
Sebelum dan selepas selesai menunaikan solat, baginda dan Tengku Amir turut berkenan bersalaman dengan jemaah yang hadir.
Sultan Sharafuddin turut berkenan menyertai majlis santapan di masjid berkenaan.
Sementara itu, dalam khutbah Aidilfitri bertajuk ‘Hari Kemenangan, Hari Perpaduan’ yang dibacakan Mufti Selangor, Datuk Dr. Anhar Opir menyeru umat Islam mengutamakan perpaduan, penyatuan dan persaudaraan untuk menjamin maruah agama.
Katanya, umat Islam perlu kembali kepada al-Quran dan sunnah yang sentiasa meninggalkan segala persengketaan, perpecahan, perkelahian, pergaduhan dan hasad dengki.

“Kembalilah kepada kebenaran dan berpegang teguh dengan ajaran Islam selain membentuk usrah, keluarga dan ukhuwah kerana Allah.
“Hidupkanlah semangat bantu membantu atas dasar takwa kepada Allah. Bersatulah kita dalam melaksanakan Amar Makruf Nahi Mungkar,” katanya. – KOSMO! ONLINE


Pemangku Raja Perlis solat Aidilfitri bersama rakyat
Oleh SYED AZLAN SAYED HIZAR

22 April 2023, 12:19 pm
ARAU – Kira-kira 1,000 jemaah menunaikan solat sunat Aidilfitri di pekarangan Istana Arau, di sini bersama Pemangku Raja Perlis, Tuanku Syed Faizuddin Putra Jamalullail.
Solat sunat Aidilfitri di pekarangan Istana Arau diimamkan oleh Imam Besar negeri, Ahmad Sirajuddin Abdul Satar  bermula kira-kira pukul 8 pagi tadi di kawasan Dataran Istiadat istana berkenaan.
Mufti Perlis, Datuk Mohd. Asri Zainal Abidin kemudiannya menyampaikan dua khutbah Aidilfitri kepada jemaah yang hadir.
Tuanku Syed Faizuddin seterusnya berkenaan menyantuni rakyat Perlis dan bergambar kenangan dengan mereka yang hadir.
Suasana ceria dengan hadirin mengenakan busana berwarna-warni dan kemesraan cukup jelas kelihatan apabila mereka saling bersalaman dan bermaaf-maafan antara satu sama lain.
Orang ramai juga kelihatan cukup teruja pada hari raya pertama ini, terutama buat mereka yang pertama kali berpeluang bersolat sunat Aidifitri bersama Pemangku Raja Perlis di Istana Arau. – KOSMO! ONLINE


View Chin rindu, minta gambar anak-anak
Oleh KOSMO!

22 April 2023, 11:50 am
PETALING JAYA – Pempengaruh media sosial, View Chin, menghubungi bekas isterinya, Shermine Hau Ah Moi kerana rindu dengan tiga orang anaknya.
Perkara tersebut dimaklumkan menerusi perkongsian video yang dimuat naik di akaun TikTok @sherminehauahmoi_view.
Ujarnya, View Chin ada menghubunginya untuk meminta beberapa keping gambar dan video anak-anak.
“Setiap hari pun apabila dia minta, saya akan hantar gambar dan video anak-anak. Ini masalah orang dewasa, saya tidak mahu libatkan anak-anak.
“Saya pun ada cakap dengan View Chin, jangan risau tentang anak-anak sebab saya boleh jaga mereka dengan baik.
“Anak-anak saya semua sihat dan gembira, jangan risau,” katanya.

Tambah Shermine, dia akan menyelesaikan masalah rumah tangganya dengan sendiri dan minta semua untuk sabar menunggu makluman rasmi di akaun media sosialnya.
Dia turut menegaskan agar orang ramai tidak tersilap kerana banyak akaun palsu yang dicipta menggunakan namanya.
Terdahulu, krisis rumah tangga pasangan View Chin dan Shermine bergolak selepas wanita itu mendedahkan kecurangan bekas suaminya di media sosial baru-baru ini.
Berdasarkan perkongsian Shermine, dia mendakwa View Chin curang dengan seorang pekerja dikenali sebagai Mira semasa dia dalam pantang.
Pada masa sama, wanita itu juga turut mendedahkan dia dikasari oleh suaminya semenjak perniagaan mereka tular di TikTok dan kerap membuat siaran langsung bag mempromosikan produk mereka. – KOSMO! ONLINE


Najib di penjara, tiada erti raya buat kami – Yana
Oleh KOSMO!

22 April 2023, 12:38 pm
PETALING JAYA – “Hari raya kali ini tiada erti buat kami sekeluarga kerana selalunya ayah sentiasa berada di sisi kami”.
Demikian luahan hati Nooryana Najwa yang juga anak bekas Perdana Menteri, Datuk Seri Najib Tun Razak di media sosialnya berhubung suasana sambutan Hari Raya Aidilfitri pada tahun ini.
Menurutnya, sambutan hari raya tahun ini disifatkan berbeza berikutan tidak dapat bersama bapanya selepas Najib terpaksa beraya di penjara.
“Setiap tahun hari raya disambut bersama keluarga tercinta. Tahun ini amat berbeza buat kami sekeluarga beraya tanpa ayah di sisi. Yana rindu untuk berkumpul bersama keluarga meraikan hari raya dengan cukup meriah.
“Yana amat terkesan apa yang berlaku terhadap ayah sehingga beliau terpaksa beraya keseorangan di penjara. Semoga Yana dapat bertemu ayah di hari raya pertama,” katanya pada hantaran di Instagram.
Dalam pada itu, Nooryana Najwa turut mengimbas kenangan memilih warna baju raya bapanya selain merayu untuk bertemu Najib pada hari raya pertama Syawal hari ini.

“Menjelang raya kebiasaannya Yana akan membantu memilih warna baju raya ayah. Kami sekeluarga juga akan mendapatkan kain sepadan warna. Ayah juga mengingatkan kami sediakanlah rendang kegemarannya, nak makan dengan lemang resepi Mak Wan dari Seremban belah ibu.
“Sebelum raya, kami semua tentunya akan menziarahi kubur atuk dan nenek. Di pagi raya, kami bersalaman memohon ampun maaf dan semestinya semua hadir bergambar sekeluarga. Tiada sudah tahun ini.
“Apakah erti raya bagi kami tanpa ayah, di mana kemeriahannya, gambar keluarga tahun ini. Raya tahun ini tidak bermakna kepada kami lagi,” katanya.
Selain itu, beliau turut meluahkan rasa rindu sekali gus mengharapkan dapat bertemu bapanya.
“Rindu, rindu yang tidak terkata. Di pagi raya Aidilfitri, apakah kami dapat bertemu. Yana merayu diberi peluang menziarahi ayah, Yana merayu dibenarkan meluangkan sedikit masa bersama, Yana merayu belas kasihan untuk bersama ayah di pagi raya.
“Yana merayu, Yana rindu kebahagiaan sekeluarga. Yana berpegang kepada secebis harapan yang ada, mendoakan sebaik-baiknya buat ayah,” katanya. – KOSMO! ONLINE


Suburkan amalan ziarah di Aidilfitri – Sultan Mizan
Oleh MOHD AZLI ADLAN

22 April 2023, 10:28 am
KUALA TERENGGANU – Sultan Terengganu, Sultan Mizan Zainal Abidin berkenan menunaikan solat sunat Aidilfitri bersama 3,000 jemaah lain di Masjid Al-Muktafi Billah Shah, Ladang di sini hari ini.
Turut berangkat dua anakanda baginda iaitu Yang di-Pertuan Muda Terengganu, Tengku Muhammad Ismail dan Tengku Sri Setia Mahkota Raja, Tengku Muhammad Mua’az.
Keberangkatan baginda berdua diiringi Menteri Besar Terengganu, Datuk Seri Dr. Ahmad Samsuri Mokhtar.
Terdahulu dalam perutusan Aidilfitri, Sultan Mizan menitahkan agar Hari Raya Aidilfitri terus dijadikan medium menyuburkan budaya kunjung-mengunjungi dan menziarahi tanpa mengira kaum, agama dan budaya.
Baginda bertitah, amalan meraikan kepelbagaian tersebut dapat mengekalkan toleransi antara kaum serta saling menghormati antara satu sama lain.
Sultan Mizan (tengah) bersalaman dengan jemaah cilik selepas menunaikan solat Aidilfitri di Masjif Al-Muktafi Billah Shah, Kuala Terengganu hari ini.
“Pupuklah semangat ini dalam kalangan anak-anak kita agar kedamaian ini kekal pada masa akan datang.

“Hari raya boleh dijadikan sebagai medium untuk kita bersama-sama menghormati kewujudan kepelbagaian di negara ini dengan membuka pintu rumah, menerima kunjungan tetamu daripada pelbagai agama, kaum dan budaya,” titah baginda. – KOSMO! ONLINE


Hari raya jadi medan tayang barang mewah
Oleh KOSMO!

22 April 2023, 11:45 am
PETALING JAYA – Masalah personaliti yang tidak ada keyakinan di dalam diri atau ‘insecurity’ merupakan faktor utama segelintir individu suka menunjuk-nunjuk.
Menerusi Facebook Public Health Malaysia, terdapat daripada kita pernah berhadapan dengan keluarga dan rakan-rakan yang suka menunjuk-nunjuk kemewahan tersebut, bahkan termasuk ketika sambutan hari raya.
“Hari raya dijadikan medan untuk ‘flex’ barang-barang baharu, kenderaan baharu, barang kemas, pakaian dan lain-lain.
“Orang yang sememangnya bijak dan berpendapatan tinggi tidak hadap untuk ‘flex’ di hari raya. Semua telah sedia maklum dan tiada apa yang perlu dibuktikan,” kata hantaran tersebut.
Dalam pada itu, personaliti narsistik yang mahu diri dilihat sebagai penting dan lebih ‘superior’ berbanding orang lain juga adalah salah satu faktor tersebut.
Katanya, selain itu, faktor pesekitaran yang ‘toksik’ di mana ramai indvidu bersikap sama menyebabkan diri terdorong untuk berkelakuan sama.

“Pengalaman raya terdahulu mendorong individu untuk turut sama ‘flex’ di hari raya. Implikasi mental kepada orang lain boleh menyebabkan kita terasa kerdil, gagal dan stres.
“Berhadapan dengan individu yang menunjuk-nunjuk adalah dengan meminimumkan kontak sewaktu berjumpa. Selagi mereka tidak cuba merendahkan anda, layankan sikap mereka, beri pujian dan kekal positif.
“Tingkatkan motivasi diri, jangan terjebak dengan perlumbaan mereka. Jika telah melangkau garis kesabaran, loloskan diri dengan sibuk mengemas di dapur atau mengambil makanan,” katanya. – KOSMO


TV3 batal siaran takbir raya Perikatan Nasional
Oleh HARRITH HISHAM

22 April 2023, 12:09 am
PETALING JAYA – Siaran takbir raya Perikatan Nasional selama lima minit yang dijadualkan berlangsung di TV3 malam ini dibatalkan.
Perkara itu dimaklumkan Ketua Pemuda Armada Bersatu Wan Ahmad Fayhsal Wan Ahmad Kamal dalam satu hantaran di Twitter sebentar tadi.
Menurutnya, siaran takbir raya pemimpin parti itu dibatalkan pada saat akhir iaitu 10 minit sebelum ia sepatutnya disiarkan.
“TV3 batalkan walaupun kami dah bayar untuk siaran. Pukul 10.11 malam baru dimaklumkan melalui emel. Adalah tu yang mengarahkan,” dakwanya.
Bagaimanapun, menerusi emel yang dikeluarkan TV3, siaran itu tidak dapat dimainkan atas masalah teknikal yang tidak dapat dielakkan.
“Kami kesal kerana tidak dapat menyampaikan perkara ini seperti yang dijanjikan dan memohon maaf atas sebarang kesulitan yang mungkin berlaku.

“Soal pembayaran, kami akan mengatur supaya wang tersebut dikembalikan kepada anda secara keseluruhan secepat mungkin,” jelas TV3.
Terdahulu, Perikatan Nasional memuat naik poster takbir raya yang dijadualkan berlangsung di TV3 pada pukul 10.20 malam. – KOSMO! ONLINE


Cuaca cerah hampir seluruh negara pagi ini
Oleh SITI A'ISYAH SUKAIMI

22 April 2023, 8:26 am
PETALING JAYA – Jabatan Meteorologi Malaysia (MetMalaysia) meramalkan cuaca baik dan cerah hampir  di seluruh Semenanjung serta Sabah dan Sarawak pada pagi ini.
Menurut kenyataan MetMalaysia, hujan dilaporkan hanya melibatkan di satu dua tempat iaitu di kawasan pantai Selangor.
“Seterusnya di Sabah pula, hujan juga diramalkan di satu dua tempat di Sandakan dan kudat serta tiada hujan di Pedalaman, Pantai Barat, Tawau selain Wilayah Persekutuan Labuan.
“Begitu juga di Sarawak apabila tiada hujan dilaporkan pada pagi ini,” kata kenyataan itu, hari ini. – KOSMO! ONLINE


Lelaki bangga miliki nama Hari Idul Fitri
Oleh KOSMO!

22 April 2023, 9:30 am
JAKARTA – Seorang lelaki berusia 41 tahun dari Probolinggo, wilayah Jawa Timur mempunyai nama unik iaitu Hari Idul Fitri, lapor laman berita Flores Editorial kelmarin.
Selain merasa sangat gembira dengan nama yang dimilikinya, dia mengaku kerap menangis setiap kali tiba Hari Raya Aidilfitri kerana persamaan namanya dengan hari kebesaran untuk penganut agama Islam.
Tambah Hari Idul Fitri, setiap kali Syawal tiba, ia merupakan hari yang sangat istimewa baginya kerana selain daripada hari kemenangan, ia juga adalah hari kelahirannya.
Menurut lelaki itu, dia lahir ketika malam Hari Raya Aidilfitri. Disebabkan itu, bapanya memberikan nama tersebut kepadanya.
Tarikh lahir Hari Idul Fitri adalah 12 Jun 1981 dan ketika ini, dia memiliki seorang isteri dan tiga anak. – Agensi


Lelaki ditangkap buat panggilan video bersama mayat
Oleh KOSMO!

22 April 2023, 8:00 am
MONROE, Louisiana – Seorang lelaki di negeri Louisiana, Amerika Syarikat (AS) ditangkap kerana menceroboh rumah pengebumian dan berkongsi video mayat yang telah dibedah siasat dalam keadaan mengerikan.
Video itu dikongsi bersama rakannya menerusi aplikasi panggilan video, FaceTime, lapor portal berita MailOnline semalam.
Boris Richard Jr, 21, menyelinap masuk ke Rumah Pengebumian Smith di Monroe pada 7 April lalu, kata polis.
Richard yang tinggal kira-kira 16.09 kilometer (km) dari rumah pengebumian itu didakwa masuk tanpa kebenaran ke bilik mengawet mayat dan merakam video beberapa mayat menggunakan telefon bimbitnya pada 10 April lalu.
Afidavit yang difailkan oleh Jabatan Polis Monroe menyatakan bahawa lelaki berusia 21 tahun itu menceroboh masuk ke rumah pengebumian antara pukul 11 pagi hingga 12 tengah hari (waktu tempatan).
Richard bukan pekerja rasmi di rumah pengebumian itu dan dia tidak sepatutnya masuk ke bilik mengawet mayat tanpa kebenaran.

Menurut polis, Richard enggan menjawab soalan. Dia digari dan dibawa ke Pusat Pemulihan Ouachita, namun dibebaskan pada keesokan harinya selepas diikat jamin sebanyak AS$1,500 (RM6,670).
Dia sepatutnya hadir di mahkamah pada 12 April lalu tetapi perbicaraannya telah dijadualkan semula pada 18 Mei  depan. – Agensi


Jatuh kolam, kanak-kanak perempuan ditemukan lemas
Oleh CHERINE JON

23 April 2023, 7:10 pm
BINTULU – Kanak-kanak perempuan yang dipercayai terjatuh ke dalam kolam di belakang sebuah kilang di Sungai Plan, Kidurong di sini ditemukan mati lemas.
Jurucakap Pusat Gerakan Operasi Bomba Sarawak berkata, mangsa berumur 11 tahun itu ditemui pukul 4.12 petang tadi oleh pihak bomba yang melakukan pencarian menggunakan kaedah ‘water surface searching’.
“Mangsa disahkan meninggal dunia di tempat kejadian oleh paramedik Kementerian Kesihatan Malaysia (KKM) yang berada di lokasi,” katanya dalam satu kenyataan hari ini.
Beliau berkata mangsa kemudian dibawa oleh polis ke Hospital Bintulu untuk tindakan selanjutnya.
Terdahulu, bomba menerima laporan mengenai kejadian kira-kira pukul 2.39 petang.
Seramai enam anggota dari Balai Bomba dan Penyelamat (BBP) Kidurong digerakkan ke lokasi. – KOSMO! ONLINE.


Dua individu disambung reman siasat kes rogol, dera kanak-kanak 7 tahun
Oleh SHAMSUL KAMAL AMARUDIN

23 April 2023, 8:51 pm
LUMUT – Dua daripada tiga individu yang ditahan bagi membantu siasatan kes rogol dan dera seorang kanak-kanak berusia tujuh tahun yang ditemui tepi jalan kira-kira lima hari lalu, disambung reman hari ini.
Pemangku Ketua Polis Daerah Manjung, Deputi Superintendan Chong Boo Khim berkata, seorang lelaki berusia 26 tahun dan perempuan berusia 29 tahun disambung reman sehingga Jumaat ini.
“Sementara, seorang lagi lelaki berusia 40 tahun yang ditahan bersama dua individu tersebut sebelum ini, dibebaskan dengan jaminan polis,” katanya dalam satu kenyataan hari ini.
Akhbar ini sebelum melaporkan seorang kanak-kanak perempuan yang ditemui dalam keadaan tidak terurus di tepi jalan dekat sini, pada pukul 11.50 pagi 17 April lalu, oleh seorang lelaki tempatan sebelum membawanya ke balai polis.
Hasil pemeriksaan perubatan di Hospital Seri Manjung mempercayai mangsa telah dirogol dan terdapat kesan kecederaan lama dan baharu pada tubuhnya.
Berikutan itu, dua lelaki dan seorang wanita ditahan pada malam hari sama dan direman sehingga hari ini untuk siasatan lanjut di bawah Seksyen 31(1)(a) Akta Kanak-kanak 2001 dan Seksyen 14(a) Akta Kesalahan Seksual Terhadap Kanak-Kanak.

Kesemua mereka berusia antara 26 hingga 40 tahun didapati mempunyai rekod jenayah lampau. – KOSMO! ONLINE.


Pertandingan sumo bayi cari juara menangis
Oleh KOSMO!

23 April 2023, 7:00 pm
TOKYO – Berpuluh-puluh bayi di Jepun menyertai satu acara tradisional dipanggil ‘sumo menangis’ yang diadakan buat kali pertama selepas empat tahun, lapor akhbar Japan Today hari ini.
Pada acara tersebut, dua bayi yang dipakaikan apron sumo dipegang oleh ibu bapa mereka secara berhadapan antara satu sama lain dalam gelanggang.
Kakitangan yang memakai topeng cuba membuat bayi-bayi itu menangis dengan peserta pertama yang meraung diisytiharkan sebagai pemenang.
“Kita boleh beritahu keadaan kesihatan bayi dengan mendengar cara mereka menangis.
“Hari ini mungkin dia berasa gementar dan tidak terlalu menangis, tetapi saya mahu mendengar tangisannya yang sihat,” kata Hisae Watanabe, ibu kepada seorang bayi berusia lapan bulan.
Pengerusi Persekutuan Pelancongan Asakusa, Shigemi Fuji berkata, sebilangan orang mungkin menganggap tindakan membuat bayi menangis sebagai mengerikan.

“Namun di Jepun, kami percaya bayi yang menangis dengan kuat juga membesar dengan sihat,” katanya.
Seramai 64 bayi menyertai acara itu, demikian menurut penganjur acara itu. – Agensi


Lelaki samun kedai telefon guna pistol mainan diberkas
Oleh ASLIZA MUSA

23 April 2023, 6:31 pm
IPOH – Seorang lelaki warga emas ditahan selepas menyamun sebuah kedai telekomunikasi dengan bersenjatakan pistol mainan dalam kejadian di Jalan Onn Jaafar di sini semalam.
Ketua Polis Daerah Ipoh, Asisten Komisioner Yahaya Hassan berkata, suspek yang merupakan lelaki warga tempatan berusia 66 tahun itu diberkas pada pukul 4 petang.
Katanya, tangkapan ke atas suspek membawa kepada rampasan barang kes termasuk beg galas, sepucuk pistol mainan dan dua bilah pisau.
“Dengan tertangkapnya suspek tersebut telah berjaya menyelesaikan dua lagi kes samun menggunakan modus operandi sama yang dilaporkan pada 25 Mac dan 5 April lalu di sekitar Pekan Bharu.
“Ujian saringan air kencing mendapati suspek positif dadah jenis morfin dan memiliki beberapa rekod kesalahan lampau bersabit kes jenayah dan narkotik,” katanya dalam kenyataannya di sini hari ini.
Menurut beliau, suspek direman tujuh hari untuk siasatan lanjut bermula hari ini sehingga Sabtu depan.

Katanya, ketiga-tiga kes melibatkan suspek disiasat mengikut Seksyen 392/397 Kanun Keseksaan kerana samun bersenjata.
“Pihak polis sedang melengkapkan siasatan dan akan merujuk kertas siasatan kepada timbalan pendakwa raya untuk cadangan pertuduhan,” katanya. – KOSMO! ONLINE.


[KEMASKINI] Pemandu bas ekspres terlibat kemalangan meninggal dunia
Oleh MOHD AZLI ADLAN

23 April 2023, 10:29 pm
KUALA TERENGGANU – Pemandu bas ekspres yang terlibat dalam kemalangan maut dengan sebuah kereta Perodua Myvi di
Kilometer 21.8 Jalan Kuala Terengganu-Kota Bharu berhampiran Kampung Sungai Ikan, Kuala Nerus pada kelmarin meninggal dunia hari ini.
Mangsa, Nik Nordin Jusof, 51, menghembuskan nafas terakhir ketika sedang mendapatkan rawatan di Hospital Sultanah Nur Zahirah (HSNZ) di sini pada pukul 4.02 petang.
Timbalan Ketua Polis Daerah Kuala Terengganu, Superintendan Wan Mohd. Zaki Wan Ismail berkata, lelaki yang berasal dari Pulau Melaka, Kota Bahru, Kelantan itu mengalami patah kaki kiri akibat kemalangan tersebut.
“Sebelum ini, pasangan suami isteri Che Ku Yusoff Ali Che Ku Embong, 52, dan Siti Faridaf Ahmad, 46) yang menaiki kereta Perodua Myvi telah maut di lokasi kejadian.
“Anak mereka (Che Ku Batrisya) yang berusia 18 tahun pula cedera parah,” katanya di sini hari ini.
Wan Mohd. Zaki berkata, Che Ku Batrisya sedang menerima rawatan di unit rawatan rapi (ICU) HSNZ.

Kosmo! Online kelmarin melaporkan pasangan suami isteri maut selepas kereta Perodua Myvi dinaiki mereka bertembung dengan sebuah bas ekspres di lokasi kejadian. – KOSMO! ONLINE


Rumah Terbuka Malaysia Madani bermula 29 April
Oleh MOHD RASDAN AHMAD

23 April 2023, 9:47 pm
PETALING JAYA – Rumah Terbuka Malaysia Madani Bersama Perdana Menteri sempena sambutan Aidilfitri 2023 akan dimulakan di Kedah pada 29 April ini sebelum ke lima negeri lain.
Menteri Komunikasi dan Digital, Fahmi Fadzil berkata, acara rumah terbuka di Kedah akan diadakan di Hotel Raia di Alor Setar dari 10 pagi hingga 2 petang.
Kemudian ia akan diteruskan di Universiti Teknologi MARA (UiTM) Permatang Pauh di Bukit Mertajam, Pulau Pinang pada 6 Mei dan Dewan Majlis Bandaraya Seremban di Negeri Sembilan, esoknya.
“Penganjuran rumah terbuka di kedua-dua negeri akan berlangsung dari 11 pagi hingga 2 petang,” menurut Fahmi dalam kenyataan hari ini.
Tambah Fahmi, bagi penganjuran di Kelantan pula, ia akan diadakan di Pekarangan Stadium Sultan Muhammad Ke-IV, Kota Bharu pada 12 Mei manakala acara di Terengganu berlangsung di Dewan Al-Muktafi Billah Shah, Universiti Sultan Zainal Abidin (Unisza), Kuala Terengganu pada 13 Mei.
Katanya rumah terbuka di kedua-dua negeri akan diadakan dari 7 malam hingga 10.30 malam.

Fahmi berkata kemuncak sambutan rumah terbuka itu akan berlangsung di Kawasan Komersial Fasa 3, Taman Sri Gombak di Batu Caves, Selangor pada 14 Mei dari 8 malam hingga 11 malam.
“Semua dijemput hadir memeriahkan Rumah Terbuka Aidilfitri Malaysia Madani.
“Semoga Syawal ini memberi peluang untuk kita saling bermaafan di samping mengeratkan lagi silaturahim sesama kita,” katanya. – KOSMO! ONLINE.


Anwar lawat Rohana Jalil, rakan MCKK di ICU
Oleh KOSMO!

23 April 2023, 10:46 pm
PETALING JAYA – Perdana Menteri, Datuk Seri Anwar Ibrahim Jumaat lalu berkesempatan untuk melawat rakannya semasa di Kolej Melayu Kuala Kangsar (MCKK) dan penyanyi Rohana Jalil di Hospital Canselor Tuanku Muhriz (HCTM) Universiti Kebangsaan Malaysia (UKM).
Anwar melalui laman sosial beliau hari ini turut mendoakan kesihatan kedua-dua insan tersebut.
“Jumaat lalu saya berkesempatan ke HCTM Universiti Kebangsaan Malaysia (UKM) bagi menziarahi saudara Adzis Ismail dan seniwati Rohana Jalil.
“Seniwati Rohana sedang dirawat di Unit Rawatan Rapi (ICU), akibat kebocoran usus dan tahap kesihatannya masih dipantau pasukan perubatan.
“Manakala saudara Adzis yang merupakan rakan saya semasa di MCKK sedang menjalani dialisis akibat masalah kesihatan yang dialami.
“Saya mendoakan kedua-dua mereka dikurniakan aafiyah, insyaAllah,” tulis beliau. – KOSMO! ONLINE.


Halaman rumah jadi tapak perkhemahan raya
Oleh MOHD RASDAN AHMAD

23 April 2023, 9:33 pm
PETALINGA JAYA – Mempunyai adik-beradik yang ramai merupakan satu kelebihan dan kebahagian kepada ibu bapa sekira semuanya balik ke kampung halaman ketika lebaran menjelma.
Namun, masalah utama akan berlaku apabila kediaman tidak boleh menampung kesemua mereka.
Menerusi satu klip video yang dikongsi di laman sosial Tik Tok Kaki Camping menunjukkan satu keluarga yang menjadikan halaman rumah mereka di kampung sebagai tapak perkhemahan (camping site).
Video tersebut difahamkan dirakam ketika akhir puasa sebelum itu menyaksikan lima buah khemah telah didirikan mewakili keluarga yang berbeza.
Keadaan tersebut menunjukkan kemeriahan sambutan Syawal keluarga berkenaan dan ternyata halaman rumah tersebut telah berubah sepenuhnya menjadi tapak perkhemahan.
Rata-rata orang ramai juga turut memuji keluarga tersebut yang tidak kisah walaupun terpaksa berkhemah ketika pulang ke kampung tidak seperti orang lain yang kebanyakkannya menyewa rumah inap ataupun hotel.

“Bagus betul keluarga ni, tak ada lah yang nak sewa hotel bila balik kampung. Tengok macam ni pun meriah. Kesepakatan macam ni yang kita nak dalam adik beradik,” ujar Teh Ah.
“Mana lagi nak cari keluarga macam ni, semua satu kepala. Bagus betul siap rewang untuk berbuka lagi. Terbaik lah,” kata Zahra4441. – KOSMO! ONLINE.


66 hilang tempat tinggal rumah dijilat api di Miri
Oleh CHERINE JON

23 April 2023, 9:38 pm
MIRI – Seramai 66 orang hilang tempat tinggal dalam kebakaran melibatkan sebanyak 15 buah rumah di Jalan Pujut Corner di sini, hari ini.
Jurucakap Pusat Gerakan Operasi Bomba Sarawak berkata pihaknya menerima laporan mengenai kejadian kira-kira pukul 2.33 petang tadi dan segera mengerahkan pasukan dari Balai Bomba dan Penyelamat (BBP) Lopeng, BBP Lutong dan BBP Miri ke lokasi.
“Komander operasi melaporkan kebakaran melibatkan 15 buah rumah dengan 12 buah terbakar 100 peratus manakala dua buah terbakar 50 peratus dan sebuah terbakar 5 peratus,” katanya dalam kenyataan.
Beliau menambah dua orang turut cedera iaitu melibatkan seorang lelaki berusia 60 tahun yang melecur di bahagian paha dan belakang badan.
Manakala seorang lagi mangsa adalah wanita yang cedera di kaki kanan akibat terjatuh.
Katanya pasukan bomba melakukan pemadaman menggunakan teknik ‘offensive’ dan ‘defensive’ dengan membentang tiga aliran 400 kaki enam nozel.

“Dua pasukan pertama membuat pemadaman di hadapan manakala pasukan kedua membuat pemadaman di belakang rumah yang terbakar.
“Satu aliran salur bantu mula turut digunakan dengan sumber air dari pili bomba berdekatan,” katanya.
Katanya operasi pemadaman tamat sepenuhnya pada pukul 6.35 petang. -KOSMO! ONLINE.


Hutan Rhu Sepuluh seluas 5 hektar terbakar
Oleh MOHD AZLI ADLAN

23 April 2023, 10:25 pm
SETIU – Kawasan hutan seluas lima hektar berhampiran pantai peranginan, Pantai Rhu Sepuluh di sini mengalami kebakaran hari ini.
Komander Operasi Jabatan Bomba dan Penyelamat Malaysia (JBPM) Terengganu Mohd. Mazimi Mohamad berkata, kerja-kerja pemadaman sedang giat dilakukan.
“Setakat ini, kebakaran hutan itu telah menjejaskan kawasan seluas lima hektar dan dikhuatiri ia boleh merebak lebih besar lagi.
“Sehubungan itu, kerja-kerja pemadaman secara total sedang giat dijalankan,” katanya di sini hari ini.
Mohd. Mazimi berkata, pihaknya menjangkakan kerja-kerja pemadaman Hutan Rhu Sepuluh akan memakan masa sekurang-kurangnya sehingga Rabu ini.
Tambah beliau, punca kebakaran hutan terbabit masih dalam siasatan namun cuaca panas pada masa ini mungkin puncanya. – KOSMO! ONLINE.


Ibu tunggal rentung terperangkap rumah terbakar
Oleh NORLIA RAMLI

23 April 2023, 4:53 pm
BALING – Seorang wanita warga emas maut selepas rumahnya terbakar dalam kejadian di Kampung Bawah Gunung berhampiran Taman Sri Baling, di sini semalam.
Mayat mangsa, Lim Phaik Luang, 82, ditemui kira-kira pukul 12.45 tengah malam semalam.
Kebakaran melibatkan tiga buah rumah dengan dua rumah terbakar 90 peratus manakala sebuah lagi 80 peratus.
Ketua Polis Daerah Baling, Superintendan Shamsudin Mamat memberitahu, pihaknya menerima panggilan berhubung kejadian pada pukul 12 tengah malam.
“Hasil pemeriksaan menemui satu mayat dalam keadaan rentung di salah sebuah rumah dan mangsa dipercayai terperangkap ketika kebakaran berlaku,” katanya di sini hari ini.
Mohd. Badrul Hizan (kiri) menunjukkan lokasi mayat Phaik Luang ditemui di rumahnya di Kampung Bawah Gunung berhampiran Taman Sri Baling, Baling tengah malam semalam.
Kata beliau, mangsa yang merupakan ibu tunggal tinggal bersendirian di rumah tersebut.

Menurut Shamsudin, sebuah lagi rumah terletak kira-kira lima meter dari rumah mangsa maut disewa kepada empat etnik Rohingya dan mereka tiada di rumah semasa kejadian.
“Menurut saksi, kebakaran bermula dari rumah si mati seterusnya merebak ke rumah kedua yang disewa etnik Rohingya.
“Pihak bomba berjaya mengawal kebakaran daripada merebak ke rumah-rumah lain,” ujarnya.
Tambahnya, laporan awal yang diterima daripada pihak bomba, kebakaran berkemungkinan berpunca akibat litar pintas dan tiada unsur jenayah.
“Siasatan masih diteruskan untuk mencari punca sebenar kejadian kebakaran,” jelasnya.
Sementara itu, jiran mangsa, Mohd. Badrul Hizan Ishak, 38, berkata, kejadian kira-kira pukul 11.45 malam semalam itu disedari isterinya, Noraini Omar, 37, ketika mahu membuat susu untuk anak berusia tiga tahun di dapur.
“Isteri ternampak cahaya melalui tingkap sebelum mengejutkan saya dan ternampak rumah berdekatan terbakar.
“Api semakin marak di ruang tamu rumah mangsa yang kebiasaannya menjadi tempat mangsa berehat dan tidur. Mangsa sihat dan boleh berjalan,” katanya. – KOSMO! ONLINE


Suami berang tikam isteri kerana bermalam di rumah rakan
Oleh KOSMO!

23 April 2023, 5:00 pm
WASHINGTON – Seorang doktor muda maut ditikam suaminya yang marah kerana dia bermalam di rumah rakan selepas keluar pada waktu malam, lapor akhbar Mirror UK semalam.
Mayat Gwendoline Amsrala, 28, dari Las Vegas, Amerika Syarikat (AS) ditemui apabila suaminya, Shiva Gummi, 33, menghubungi perkhidmatan kecemasan dan mengaku telah menikam isterinya dan diri sendiri 15 April lalu.
Mangsa mempunyai beberapa kesan tikaman di lengan, perut dan leher manakala suspek turut cedera selepas cuba membunuh diri.
“Saya mahu mati, tetapi tidak mati,” kata Shiva semasa panggilan kecemasan.
Mayat  Gwendolin ditemui di sebelah suaminya di atas tilam dalam rumah mereka, kata Jabatan Polis Metropolitan Las Vegas.
Dia baru sahaja menamatkan pengajian dari Fakulti Perubatan Kirk Kerkorian di Universiti Nevada, Las Vegas pada 2022.

Shiva bekerja sebagai jurulatih penerbangan di Latihan Penerbangan Udara Barat yang berpangkalan di Las Vegas Utara dan pakar dalam mengajar pelajar secara persendirian, instrumen dan komersial. – Agensi


1,147 kemalangan pada hari pertama Syawal
Oleh NURUL IZZATI ZAINI

23 April 2023, 5:56 pm
PETALING JAYA – Sebanyak 1,147 kes kemalangan dicatatkan pada hari ketiga Op Selamat 20 di seluruh negara direkodkan, semalam.
Menerusi kenyataan Jabatan Siasatan dan Penguatkuasaan Trafik (JSPT) di akaun Facebook, jumlah itu melibatkan sebanyak 1,720 pelbagai jenis kenderaan yang mana 73.7 peratus daripadanya adalah kereta.
“Berdasarkan statistik jumlah mengikut kenderaan terlibat dalam kemalangan jalan raya menunjukkan kereta sebanyak 1,268, pacuan empat roda (102) dan motosikal (209).
“Kenderaan pelbagai guna (MPV) sebanyak 8 buah diikuti lori (11), van (36), bas (tujuh) dan teksi dua buah,” katanya.
Berdasarkan statistik hari kedua Op Selamat kelmarin, sebanyak 1,389 jumlah kemalangan dicatatkan dan 1,601 kenderaan dilaporkan terlibat.
JSPT turut menasihati agar semua pengguna jalan raya sentiasa peka semasa pemanduan bagi mengelak risiko terlibat dalam kemalangan. – KOSMO! ONLINE.


Pengantin tarik rambut atas pelamin
Oleh KOSMO!

23 April 2023, 4:00 pm
NEW DELHI – Sebuah video tular di media sosial India memaparkan sepasang pengantin bergaduh di atas pelamin ketika majlis perkahwinan sedang berlangsung, lapor laman berita India Times kelmarin.
Pada permulaan video tersebut, pengantin lelaki dilihat mahu menyuap manisan kepada pengantin perempuan secara kasar.
Tindakan itu bagaimanapun tidak disenangi pengantin perempuan yang cuba menepis tangan pengantin lelaki.
Wanita berkenaan kemudian menampar pipi suaminya sebelum kedua-duanya saling berbalas pukulan dan menolak, yang menyebabkan keluarga dan rakan-rakan masing-masing naik ke pentas perkahwinan bagi meleraikan pergaduhan itu.
Kedua-dua pasangan pengantin itu bagaimanapun tidak menghentikan pergaduhan mereka, sebaliknya saling menarik rambut dan baju masing-masing.
Pada pengakhiran video, kedua-dua pasangan itu terjatuh dan mereka dikelilingi oleh orang ramai.

Tidak dinyatakan keadaan kedua-dua mereka selepas insiden itu.
Video tersebut menjadi tular dan menerima pelbagai komen daripada netizen.
“Kedua-dua mereka tidak layak untuk berkahwin. Lebih baik mereka membujang sampai ke tua,” kata seorang pengguna media sosial. – Agensi


Moga tahun depan saya jadi pengantin – Ameera Khan
Oleh MOHD. HAIKAL ISA

23 April 2023, 4:14 pm
PETALING JAYA – Pempengaruh yang juga adik kepada Neelofa iaitu Ameera Khan mencuri tumpuan ramai apabila berpantun pada hari raya.
Ameera atau nama sebenarnya, Nur Ameera Khan, 23, seperti memberi bayangan akan bergelar seorang isteri tidak lama lagi.
Nukilan pantunnya berbunyi: “Ada rendang ada ketupat, masuk mintak jangan lambat, kalau tidak diambil orang, sudah berkenan terus bincang.

“Asyik ucap salam Aidilfitri, bila pula you nak salam my wali, selamat hari raya maaf zahir batin, moga tahun depan saya jadi pengantin.”

Menjengah ruangan komen, apa yang lebih menarik perhatian apabila kawan istimewanya yang juga pelakon Indonesia, Jefri Nichol menurunkan ‘sesuatu’.
Pantun yang dimuat naik Ameera Khan dalam perkongsian terbaharu dalam Instagram
“Amin!,” coret Jefri, 24, yang mempunyai 8.1 pengikut dalam Instagram.
Komen ditinggalkan pemain filem Seperti Hujan yang Jatuh ke Bumi itu menerima banyak tanda suka dan komen lanjut daripada pengikut Ameera.

“Wow lain macam pantun baby! (pangilan kenalan rapat Ameera),” tulis rakan baiknya, Rosix Omar.
Dalam pada itu, menerusi satu muat naik foto Instastory, Ameera juga turut meletakkan emoji berbentuk hati warna ungu pada nama aktor tersebut berlatar belakangkan jambangan bunga. – KOSMO! ONLINE


Lelaki 140kg patah kaki sewaktu beriadah
Oleh LUQMAN RIDHWAN MOHAMED NOR

23 April 2023, 6:25 pm
MANJUNG – Seorang lelaki obesiti seberat 140 kilogram (kg) yang beriadah di Bukit Tiga Ratus di Seri Manjung di sini terpaksa diusung turun oleh lapan anggota bomba apabila dia mengalami patah kaki setelah tergelincir petang tadi.
Penolong Pengarah Operasi Jabatan Bomba dan Penyelamat Malaysia (JBPM) Perak, Mohamadul Ehsan Mohd. Zain berkata, pihaknya menerima maklumat mengenai kejadian yang menimpa lelaki obesiti tersebut oleh orang awam pada pukul 1.50 petang hari ini.
Susulan panggilan itu, katanya, anggota dari Balai Bomba dan Penyelamat Seri Manjung bergegas ke lokasi lelaki berusia 44 tahun berkenaan yang menjalani aktiviti riadah di bukit tersebut bersama rakannya.
“Mangsa berbangsa Cina ditemui pada ketinggian 51 meter di bukit tersebut. Dia dipercayai telah tergelincir dan mengalami kepatahan di bahagian pergelangan kaki kiri,” katanya hari ini.
Beliau berkata, anggota bomba menggunakan pengusung untuk membawa turun mangsa serta memberinya rawatan awal.
“Mangsa kemudiannya diserahkan kepada pihak hospital untuk tidakan selanjutnya,” katanya yang turut memaklumkan, operasi tamat sepenuhnya pada pukul 5 petang. – KOSMO! ONLINE.


Trafik sesak hampir 6 km di Plaza Tol Gemuruh
Oleh KOSMO!

23 April 2023, 4:45 pm
PETALING JAYA – Keadaan trafik dilaporkan sesak hampir 6 kilometer (km) di Lebuh Raya Pantai Timur 2 (LPT2) menuju Plaza Tol Gemuruh, Kuala Terengganu, Terengganu ketika ini.
Tinjauan di media sosial menyaksikan beberapa pengguna lebuh raya tersebut menyatakan keadaan sesak itu berlaku sejak pukul 2 petang tadi dan ketika ini keadaan tersebut masih lagi berlaku.
Seorang pengguna media sosial, Hafizul Zainuddin yang turut berkongsikan beberapa keping foto ketika melalui lebuh raya tersebut menyatakan, keadaan sesak itu terus berlaku selepas plaza tol tersebut.
“Keadaan sesak terus berlaku di dua jalan utama menuju Kuala Terengganu serta menuju Besut dan Kota Bharu.
“Kebanyakan stesen minyak di sepanjang jalan utama juga ketika ini dipenuhi pengguna jalan raya untuk berehat dan mengisi minyak,” ujarnya. – KOSMO! ONLINE.


Trafik perlahan di Lebuh Raya Utara-Selatan arah Selatan
Oleh MOHD RASDAN AHMAD

23 April 2023, 4:30 pm
PETALING JAYA – Keadaan trafik dilaporkan perlahan di beberapa lebuh raya utama menuju ke selatan tanah air.
Lembaga Lebuhraya Malaysia (LLM) melalui laman sosialnya melaporkan, keadaan trafik perlahan kini sedang berlaku di beberapa lebuh raya utama berikutan pertambahan kenderaan.
“Trafik perlahan arah selatan dari Nilai ke Seremban terus ke Senawang.
“Manakala dari Ayer Keroh ke Jasin Bukit Gambir ke Pagoh,” jelas LLM sebentar tadi. – KOSMO! ONLINE.


Keluarga boikot majlis perkahwinan kerana guna wang jualan harta pusaka
Oleh KOSMO!

23 April 2023, 6:00 pm
WASHINGTON – Seorang lelaki mendedahkan bahawa keluarganya enggan menghadiri majlis perkahwinannya kerana dia telah menjual harta pusaka untuk membayar acara serba mewah itu, lapor portal berita MailOnline semalam.
Dalam satu hantaran di laman forum Reddit, lelaki itu memberitahu bahawa satu barangan yang tidak dinyatakan telah diwariskan kepadanya selepas bapanya meninggal dunia.
Lelaki berusia 39 tahun itu dan tunangnya yang berusia 38 tahun kemudian memutuskan untuk mengadakan majlis perkahwinan yang mewah kerana menganggap ia sebagai peristiwa paling penting dalam hidup mereka.
“Saya tidak begitu menyukai tradisi keluarga besar, jadi walaupun ia adalah perkara yang bagus untuk dimiliki (harta pusaka), saya tidak begitu terikat dengannya.
“Saya mempunyai banyak lagi kenangan indah tentang ayah saya dan saya tidak memerlukan pusaka mewah untuk mengingatinya,” katanya.
Adik lelakinya yang berusia 34 tahun kemudian meyakinkan ahli keluarga lain untuk tidak menghadiri majlis perkahwinan itu selepas tindakan lelaki tersebut.

Hantaran itu mendapat perhatian ramai pengguna Reddit di ruangan komen.
“Anda tahu keluarga anda sangat mengambil berat tentangnya (harta pusaka), jangan terkejut mereka tidak muncul pada hari istimewa anda,” komen seorang netizen. – Agensi


Mira mohon maaf kepada Ah Moi, jadi kekasih View Chin lepas cerai
Oleh KOSMO!

23 April 2023, 5:51 pm
PETALING JAYA – Amirah Aqilah Firdaus atau lebih dikenali sebagai Mira mengakui hubungan cinta bersama pempengaruh media sosial, View Chin hanya bermula setelah pasangan suami isteri itu berpisah.
Mira menerusi hantaran yang dimuat naik di Insta Story di akaun Instagramnya, turut memohon maaf secara terbuka kepada bekas isteri View Chin, Shermine Hau Ah Moi dan anak-anaknya.
“Saya Amirah Aqilah Firdaus ingin memohon maaf kepada Shermine, Sylvia, Scarlett and Shyane setelah apa yang berlaku.
“Saya rasa menyesal dan mengakui segala kesilapan saya. Tetapi hubungan saya dan View Chin bermula setelah mereka telah sah bercerai.
“Bukan semasa mereka mash bersama seperti yang telah tular sekarang,” tulisnya.
Tambah Mira, dia tidak mempunyai sebarang kaitan dengan hubungan penceraian itu dan sanggup menerima segala kecaman dengan hati yang terbuka.

Terdahulu, krisis rumah tangga pasangan
View Chin dan Shermine bergolak selepas bekas isterinya itu mendedahkan kecurangan di media sosial baru-baru ini.
Setelah pendedahan itu dibuat, hanya View Chin dan Shermine sahaja yang memuat naik hantaran di media sosial manakala Mira tidak memunculkan diri sehinggalah sekarang.
View Chin turut membuat pengakuan secara ekslusif bersama Kosmo!, bahawa dia telah bersedia memeluk agama Islam dan bakal mengahwini Mira. – KOSMO! ONLINE.


[VIDEO] 47 mat rempit ditahan buat kecoh di Aidilfitri
Oleh ADNAN IBRAHIM

23 April 2023, 12:33 pm
BATU PAHAT – Kemeriahan sambutan Hari Raya Aidilfitri yang sepatutnya diraikan dengan amalan mengunjungi sanak-saudara, namun berbeza dengan apa yang dilakukan segelintir anak muda di bandar ini.
Akibat kelakuan dengan aktiviti rempit di Dataran Penggaram semalam, seramai 47 anak muda ditahan serta terpaksa menolak motosikal masing-masing sejauh kira-kira 200 meter ke Cawangan Trafik, Ibu Pejabat Polis Daerah Batu Pahat.
Ketua Polis Daerah Batu Pahat, Asisten Komisioner Ismail Dollah berkata, Op Selamat ke-20 yang bermula dari pukul 5 hingga 7 petang itu telah mengepung kawasan dataran tersebut bagi memastikan semua samseng jalanan itu tidak dapat melarikan diri.
“Operasi selama dua jam itu melibatkan 12 anggota dan pegawai Bahagian Siasatan dan Penguatkuasaan Trafik Daerah (BSPTD) Batu Pahat.
“Semuanya ditahan berikutan adanya aduan awam menyatakan puluhan remaja sedang berkumpul dan membuat bising mengunakan motosikal di kawasan berkenaan,” katanya dalam kenyataan pada hari ini.
Menurut Ismail lagi, pihak polis mengepung kawasan itu dan menahan 47 penunggang motosikal yang berumur antara 15 hingga 30 tahun.

Ismail memberitahu, sebanyak 79 saman dikeluarkan atas pelbagai kesalahan dan 10 buah motosikal disita di bawah Seksyen 64(1) Akta Pengangkutan Jalan (APJ) 1987 kerana tiada lesen menunggang serta mengubah suai ekzos.
“Dalam operasi ini polis juga menangkap tiga remaja dalam konvoi berkenaan yang melakukan pembakaran suar asap yang boleh mendatangkan bahaya serta mengganggu ketenteraman awam dan pengguna jalan raya yang lain,” katanya.
Ujarnya lagi, seorang lagi ditangkap di bawah Seksyen 42 (1) APJ 1987 kerana menunggang motosikal dengan melakukan aksi-aksi yang boleh mendatang bahaya kepada diri sendiri serta pengguna jalan raya lain.
“Kes disiasat di bawah Seksyen 4 Akta Kesalahan Kecil/Seksyen 8 Akta Bahan Letupan.
“Pihak Polis menasihatkan kepada ibu bapa supaya memantau anak masing-masing bagi mengelakkan mereka terlibat dengan aktiviti tidak sihat dengan melanggar peraturan dan undang-undang yang sedia ada,” katanya. – KOSMO! ONLINE

View this post on Instagram

A post shared by Kosmo! Online | Akaun Rasmi (@kosmo_online)


Anak bekas panglima tentera darat tembak kekasih guna senjata bapa
Oleh KOSMO!

23 April 2023, 1:15 pm
BANGKOK – Anak lelaki kepada seorang bekas pegawai tertinggi tentera Thailand yang telah bersara didakwa menggunakan senjata milik bapanya itu untuk membunuh bekas teman wanitanya sebelum bertindak membunuh diri, lapor portal berita Coconuts semalam.
Sehari selepas mangsa, Supitcha ‘Gigi’ Preedacharoen, 20, ditemui mati di sebuah kondomonium di Bangkok di samping mayat Phumiphat ‘Nat’ Chaiwanichaya, Ketua Polis Negara, Damrongsak Kittipraphat berkata, lelaki tersebut menggunakan senjata milik bapanya.
Kedua-dua mereka dilaporkan pernah menjalinkan hubungan cinta namun Nat, yang lebih dikenali sebagai Ikkyu adalah seorang kaki pukul.
Ikkyu merupakan anak kepada bekas Panglima Tentera Darat, Jeneral Somchai Chaiwanichaya.
Beberapa gambar yang diambil daripada akaun media sosial Ikkyu menunjukkan lelaki itu banyak memuat naik gambar menunjukkan dia memegang peralatan ketenteraan.
Ia sekali gus disifatkan sebagai melanggar undang-undang yang melarang individu berusia bawah 21 tahun daripada memiliki senjata api seperti itu.

Sejurus menerima laporan, pihak berkuasa menyerbu sebuah unit kondominium Rabu lalu dan sejurus tiba, pegawai menemui mayat Ikkyu serta Gigi dalam keadaan mempunyai kesan tembakan pada kepala mereka.
Polis Makkasan berkata, insiden itu berlaku disebabkan masalah hubungan antara kedua-duanya.
Gigi, yang merupakan pesohor media sosial dilaporkan sering menjadi mangsa sifat panas baran Ikkyu dan kerap dipukul lelaki itu. Dia juga pernah berkongsikan beberapa gambar yang menunjukkan kesan lebam padan badan dan wajahnya.
Dalam satu mesej yang pernah ditulis, Gigi berkata, Ikkyu sering memukulnya pada wajah sehingga lapan kali dan menendang dada serta bahagian belakangnya.
Dia akhirnya memutuskan hubungan dengan lelaki itu serta berpindah ke kondominium tersebut bagi melarikan diri daripada Ikkyu.
Berdasarkan hantaran-hantaran media sosial Ikkyu, dia sering memakai pakaian dan aksesori mewah, namun menukar minat tersebut dengan obsesi terhadap senjata api sekitar pertengahan 2019.
Pada penghujung 2020, dia kerap memuat naik gambar dirinya bersama senjata api termasuk swafoto bersama peralatan taktikal. – Agensi